ACŢIONARIATUL SALARIAŢILOR

 

NOTĂ DE SINTEZĂ

Prin lucrarea “Acţionariatul salariaţilor – un parteneriat real în cadrul societăţilor comerciale” încercăm o prezentare a evoluţiei ideii de acţionariat al salariaţilor în cadrul propriilor întreprinderi.

Prima parte a lucrării prezintă un scurt istoric al acţionariatului şi teoriile care au stat la baza definirii acestui concept.

În partea a doua a lucrării vom trata problema acţionariatului salariaţilor în Franţa, respectiv dezvoltarea progresivă a ideii de acţionariat, argumentele aduse de întreprinderi şi salariaţi în favoarea conceptului.

De asemenea, ne vom opri şi la evoluţia acestui sistem în alte state europene, precum: Anglia, Belgia, Germania, Olanda, Suedia.

Tot în acest sens, vom aborda ideea de acţionariat al angajaţilor în Statele Unite ale Americii, relevând prevederile în domeniu existente în spaţiul nord-american.

În continuare, vom prezenta o situaţie a evoluţiei acţionariatului salariaţilor în statele est-europene, respectiv procesele şi transformările înregistrate în acest domeniu, pe drumul spre economia de piaţă.

În final, vom reda opiniile pro şi contra ideii de acţionariat al salariaţilor exprimate de către oameni politici, specialişti şi manageri, personalităţi internaţionale, opinii care pun în evidenţă importanţa şi eficienţa acestui concept. 

1. INTRODUCERE

Participarea salariaţilor în cadrul întreprinderilor îmbracă două forme principale: participarea acestora la activitatea societăţilor comerciale şi participarea financiară pentru sporirea capitalului societăţii.

Problema acţionariatului salariaţilor reprezintă un punct important în cuprinsul principiilor economice şi al mecanismelor de realizare a managementului întreprinderilor.

În situaţia evoluţiilor globale existente, sistemele economice naţionale tind să devină o structură gigantică care nu ţine cont de faptul că întreprinderile sunt formate din oameni care îşi dedică timpul, talentul şi devotamentul lor pentru funcţionarea optimă a acestora.

Viitorul societăţilor comerciale şi al salariaţilor lor nu poate fi strict raportat la problemele economice. În acest sens este necesar de a considera personalul angajat nu numai în ceea ce priveşte rezultatele financiare ale întreprinderii sau stabilirea condiţiilor de muncă, dar şi prin acordarea posibilităţii de participare la destinul propriei întreprinderi.

Dacă secolul al XIX-lea a fost secolul confruntărilor dintre capital şi muncă, secolul al XX-lea a fost cel al normalizării raporturilor sociale, prin intermediul dezvoltării sindicatelor şi a politicilor contractuale, secolul al XXI-lea ar trebui să fie cel al asocierii capitalului cu munca, ca urmare a deţinerii unei părţi de capital de către salariaţi – acţionariatul salariaţilor.

În lucrarea de faţă, ne propunem o incursiune teoretică şi practică asupra evoluţiei actuale a noţiunii de acţionariat al salariaţilor, cu referire specială la Franţa, dar şi la alte state, luând în considerare studierea fenomenului şi a implicaţiilor sale, precum şi măsurile susceptibile de a contribui la dezvoltarea acestui concept.

Originile ideii de acţionariat al salariaţilor îşi găsesc reflectare în cadrul secolului al XIX-lea, odată cu apariţia problemelor sociale. Apariţia societăţii industriale a avut ca efect formarea unui antagonism durabil între muncă şi capital, vizând poziţia salariaţilor faţă de relaţiile de muncă.

La început, acţionariatul salariaţilor a apărut ca un răspuns la unele contradicţii existente în sistemul economiei de piaţă.

În timp, s-au cristalizat trei teorii, respectiv curente de opinie pe această temă:

a) teoria utopistă, considerată ca fiind cea mai radicală. Prin această teorie se propunea depăşirea opoziţiei dintre capital şi muncă printr-o nouă organizare a relaţiilor salariale, fondată pe ideea asocierii. Astfel, un susţinător al acestei teorii, Charles Fourier, preconiza împărţirea câştigurilor în cote procentuale între capital şi muncă (salariaţi).

De asemenea, alt “utopist”, Louis Blanc, în opera sa “Organizarea muncii în 1840” propunea crearea unor ateliere sociale, subvenţionate de către stat şi de capitaluri private, în care beneficiile să fie împărţite în trei părţi: o parte pentru membrii asociaţiei, altă parte în scopuri sociale şi ultima parte pentru plata capitalurilor private. Cel care a mers cel mai departe cu ideea de asociere a fost, fără îndoială, Proudhon, în cadrul teoriei sale mutualiste şi federaliste a proprietăţii.

b) teoria umanistă exprima ideea că participarea salariaţilor asigura demnitatea umană în procesul muncii. Această teorie se apropia de doctrina socială a bisericii catolice, prin care se recomanda asocierea salariaţilor în cadrul întreprinderilor, în cadrul Enciclicei Papei Leon al XIII-lea, din anul 1891, Rerum Novarum.

c) teoria “productivistă” – susţinea asocierea pentru participarea la capital a personalului în scopul îmbunătăţirii cantitative şi calitative a rezultatelor înteprinderii prin motivarea salariaţilor.

Premisele experimentării acţionariatului salariaţilor apar în a doua jumătate a secolului al XIX-lea, în vestul Europei.

În Franţa, un susţinător al ideilor lui Fourier, Jean Baptiste Godin a dorit crearea unui nou tip de societate industrială în scopul “salarizării capitalului şi capitalizării muncii”. El a înfiinţat o întreprindere în care muncitorii erau asociaţi. De reţinut că această asociaţie lucrativă ce avea la bază ideea “falansterului” lui Fourier a funcţionat până în 1968.

Acest tip de participare a salariaţilor în cadrul societăţilor a constituit un mod de integrare progresivă a angajaţilor în conducerea unor unităţi de producţie.

Un moment important în evoluţia ideii de acţionariat al salariaţilor l-a reprezentat consacrarea legislativă a acestui concept.

Mai întâi, trebuie precizat faptul că recunoaşterea legislativă a noţiunii de acţionariat al salariaţilor a îmbrăcat două modalităţi:

a) Legea din 18 decembrie 1915 care reglementa aspectele referitoare la societăţile cooperatiste de producţie. Cooperaţia reprezenta o gândire diferită faţă de participare şi acţionariatul salariaţilor. Se considera că în acest mod există posibilitatea unei fuziuni între muncă şi capital. În acest caz, proprietatea era comună, iar puterea de decizie aparţinea salariaţilor care împărţeau beneficiile între ei;

b) Legea “Briand” din 26 aprilie 1917 privind înfiinţarea unor societăţi anonime, cu participarea salariaţilor. Acest act normativ se apropia într-o mare măsură de noţiunea de acţionariat şi cea de participare. Prin intermediul legii se acorda posibilitatea distribuirii gratuite de acţiuni salariaţilor care nu aveau însă şi dreptul de a vota în funcţie de acestea. Practic, aceste societăţi cu participarea angajaţilor ofereau gratuit două tipuri de acţiuni: acţiuni de capital şi acţiuni de muncă care erau în proprietatea colectivă a salariaţilor.

Totuşi, acţionariatul salariaţilor nu a reuşit să se impună ca metodă durabilă de administrare a întreprinderilor. Teoriile asocierii au pierdut teren în faţa teoriei marxiste, care se baza pe opoziţia dintre capital şi muncă şi care avea în vedere colectivizarea mijloacelor de producţie şi desfiinţarea economiei de piaţă. Experimentele făcute în domeniul asocierii au fost marcate fie de utopie, fie de paternalism şi, drept urmare, au fost în cea mai mare parte eşecuri, fiind lipsite de pragmatism. Cât despre legea care consacra societatea anonimă cu participarea salariaţilor, nu şi-a găsit aplicarea, ca urmare a reţinerilor atât a sindicatelor cât şi a patronatului de a o transpune în practică.

În acest context, abia în anii ’50 vom asista la o renaştere a ideii de acţionariat al salariaţilor, la iniţiativa generalului de Gaulle, în cadrul politicii de participare.

  

2. DEZVOLTAREA PROGRESIVĂ A ACŢIONARIATULUI SALARIAŢILOR ÎN FRANŢA

Participarea financiară a salariaţilor francezi a fost statuată în 1959 printr-o ordonanţă de guvern ce instituia un sistem de interesare a personalului angajat, prin participarea financiară.

Ulterior, au fost adoptate în sprijinul acestei reglementări alte două ordonanţe de guvern în 1967. Aceste acte normative prevedeau participarea obligatorie a salariaţilor la beneficiile societăţilor cu un număr mai mare de 100 de oameni, respectiv crearea planurilor de economii ale întreprinderilor.

Aceste dispoziţii au fost modificate în timp, ultima modificare fiind realizată prin Legea din 25 iulie 1984 privind îmbunătăţirea participării salariaţilor în întreprinderi.

În prezent, participarea este obligatorie în cadrul societăţilor comerciale cu mai mult de 50 de angajaţi şi care au realizat un profit real în cursul anului precedent. Ca exemplu, trebuie menţionat faptul că la ora actuală, în Franţa, există aproximativ cinci milioane de salariaţi ce fac parte din acest sistem al participării.

Sistemul primelor de participare acordate salariaţilor variază în funcţie de rezultatele anuale înregistrate de societăţile comerciale.

Aceste contribuţii sunt investite în valori mobiliare (fonduri comune de investiţii şi plasament, acţiuni cumpărate de salariaţi), în cadrul unui plan de economii al întreprinderii, sau vărsate într-un cont curent. Pragul maxim al participării este de 86.820 FRF/an pentru fiecare salariat.

De asemenea, aceste participări financiare sunt scutite de impozit, dar rămân blocate pe o perioadă de 5 ani, cu excepţia unor situaţii excepţionale (căsătorie, divorţ, naşterea celui de-al treilea copil).

Sistemul facultativ de interesare atinge un număr de trei milioane de salariaţi. Prima acordată fiecărui angajat este legată de realizarea obiectivelor stabilite în cadrul societăţii comerciale şi nu poate depăşi 82.820 FRF/an. Această sumă este impozabilă, dacă nu este alocată pentru un plan de economii în întreprindere, unde rămâne blocată pentru o durată de cinci ani. În consecinţă, un număr mare de societăţi comerciale au pus în aplicare atât un sistem de interesare, cât şi un plan de economii propriu.

Planurile de opţiuni asupra acţiunilor (stock options) permit unei întreprinderi de a atribui unor salariaţi dreptul de a achiziţiona acţiuni proprii în condiţii privilegiate, constituind totodată o modalitate de interesare şi de participare la capital.

Aceste forme de participare au fost introduse în Franţa prin Legea din 31 decembrie 1970, dar nu s-au dezvoltat decât la sfârşitul anilor ’80, după o serie de modificări legislative.

Deşi în prezent acţionariatul salariaţilor cunoaşte o dezvoltare continuă, fiind un element fundamental în evoluţia structurală şi economică a întreprinderilor, acest concept a parcurs un drum lung, cu transformări importante atât în plan teoretic, cât şi în practică.

După cum am mari arătat, meritul fundamental în definirea şi aprofundarea conceptului modern de acţionariat al salariaţilor îi revine generalului Charles de Gaulle care a relansat această noţiune în cadrul politicii de participare.

Astfel, în viziunea lui de Gaulle se relevă cele trei componente ale participării, care au devenit în timp fundamentul unei “a treia căi”:

componenţa umană: - asigurarea demnităţii salariaţilor în procesul muncii;

componenta socială: - introducerea colaborării între participanţi în cadrul relaţiilor de muncă;

componenta economică: - crearea unui nou “motor”de creştere şi posibilitatea pentru toţi cei implicaţi de a beneficia de rezultatele muncii.

Scopul fundamental al politicii de participare era de a schimba condiţia morală a salariatului, prin acordarea posibilităţii de a deveni un “asociat” şi nu doar un instrument. Această concepţie nu pune în discuţie autoritatea directorului societăţii, nici noţiunea de profit, ce reprezintă fundamentul şi motorul unei economii libere. Ea vizează reechilibrarea relaţiilor de muncă între angajaţi şi patroni, în sensul unei echităţi sporite şi în perspectiva unei mai mari eficacităţi.

Prin urmare, s-a considerat că acţionariatul salariaţilor reprezintă un instrument important al politicii de participare.

În opinia generalului de Gaulle, participarea trebuia să realizeze o transformare a salariatului în asociat. Din această perspectivă, participarea cunoaşte trei forme:

participarea la rezultatele întreprinderii;

participarea la capitalul societăţii;

participarea la gestionarea societăţii.

Referitor la etapele dezvoltării acţionariatului salariaţilor în Franţa, pot fi distinse trei faze esenţiale în elaborarea unei legislaţii favorabile în domeniu:

etapa iniţială în cadrul participării financiare (1959-1970);

etapa tentativelor de relansare a conceptului (1970-1986);

etapa începutului unei noi dezvoltări în această materie, după privatizările unor întreprinderi (1986-1994).

instaurarea acţionariatului în cadrul întreprinderilor publice;

dezvoltarea formulelor de acţionariat în cadrul societăţilor private.

Un rol important în dezvoltarea acţionariatului salariaţilor l-au avut privatizările, în diferite domenii de activitate, prin care angajaţii erau interesaţi să devină acţionari în cadrul propriei societăţi.

Aplicarea în interiorul întreprinderilor a unor planuri facultative de economii permitea acestora şi angajaţilor lor să beneficieze de anumite avantaje fiscale şi sociale. Dintre acestea pot fi enumerate următoarele:

pentru societăţile comerciale, vărsămintele efectuate sunt scutite de impozit;

pentru salariaţi, sumele alocate pentru economii sunt exonerate de impozit, cu posibilitatea de a reinvesti beneficiile obţinute în urma depunerilor efectuate.

De remarcat faptul că sistemele de economii ale salariaţilor au cunoscut o dezvoltare accelerată după 1986, după adoptarea Ordonanţei nr. 86-113, mai ales pentru dispoziţiile sale privind constituirea planurilor de economii ale întreprinderilor, care sunt veritabile planuri de acţionariat.

Planurile de economii sunt sisteme facultative de economisire colectivă, care permit salariaţilor cu o vechime mai mare de şase luni să constituie, cu ajutorul întreprinderii, un portofoliu de valori mobiliare (art. L 443-1 – L 443-9 din Codul muncii).

Drept exemplu, în Franţa s-a înregistrat o creştere semnificativă a economiilor salariaţilor în interiorul societăţilor lor estimată la 3,6 miliarde FRF în 1997 faţă de 1,7 miliarde FRF în 1993.

Trebuie subliniat faptul că noua etapă de participare în întreprinderi este orientată către asocierea salariaţilor la capitalul societăţii lor, fiind unul dintre obiectivele majore ale politicii de privatizare, alături de o mai mare participare la luarea deciziilor, în special prin prezenţa reprezentanţilor proprii în consiliile de administraţie.

Ordonanţele de guvern din 1986 au introdus în Codul comercial francez un mecanism de alegeri şi măsuri destinate dezvoltării acţionariatului salariaţilor.

Dezvoltarea actuală a acţionariatului salariaţilor este influenţată de tendinţele existente în cadrul relaţiilor de muncă. Astfel, în prezent se înregistrează o creştere semnificativă a societăţilor cu participarea salariaţilor prin intermediul cumpărării de acţiuni.

Potrivit analizelor economice efectuate în Franţa asupra evoluţiei societăţilor comerciale, s-a stabilit că acţionariatul salariaţilor este mult mai practic în cazul marilor întreprinderi, precum şi faptul că obiectivele acţionariatului sunt mai ridicate în cadrul unităţilor ce desfăşoară o politică dinamică de economii în favoarea personalului propriu.

Trebuie relevat că, în total, economiile salariaţilor investite în acţiuni la propria societate prin intermediul fondurilor de plasament au atins suma de 88 miliarde FRF la finele anului 1998.

Privatizările societăţilor comerciale au avut un aport semnificativ în conturarea acţionariatului salariaţilor. Dintre privatizările realizate cu succes din punct de vedere al acţiunilor trecute în patrimoniul salariaţilor pot fi exemplificate următoarele:

Air-France – care în 1998 a realizat două operaţiuni de vânzare de acţiuni către salariaţi: un schimb salariu – contra acţiuni, pentru piloţii companiei, şi o ofertă destinată salariaţilor în cadrul măririi capitalului societăţii. Ca urmare, 72% din angajaţii Air-France, dar şi 40% din salariaţii din cadrul filialelor, 27% din foştii salariaţi şi 47% din angajaţii străini au devenit acţionari în urma acestei oferte.

De asemenea, cererea de acţiuni a depăşit cu 2,5 procente oferta societăţii. După aceste operaţiuni, personalul companiei deţine 11,8% din capitalul societăţii, faţă de numai 2% în 1997.

Oferta de capitalizare lansată de Thomson-CSF, în 1998, a permis ca 85% din salariaţii francezi, 59% din salariaţii străini, dar şi 30% din foştii angajaţi să devină acţionari ai societăţii. Cererea de acţiuni a întrecut de două ori oferta. În total, salariaţii deţin 2% din capitalul întreprinderii.

În ce priveşte France-Telecom, două oferte de capital, şi anume octombrie 1997 şi noiembrie 1998, au dat posibilitatea la 3/4 din angajaţi să deţină acţiuni în cadrul societăţii lor. Personalul companiei deţine aproximativ 3,2% din capital şi este al doilea acţionar principal după statul francez.

Oferta de capital lansată de Renault, în noiembrie 1994, a făcut ca 70% din salariaţii întreprinderii să devină acţionari. Ei deţineau, la 31 decembrie 1998, 3,24% din capitalul societăţii.

Rhône-Poulenc a lansat patru oferte de mărire a capitalului, rezervate propriilor salariaţi, în perioada 1995-1998. Mai mult de 90% din salariaţii francezi ai societăţii deţin acţiuni în cadrul companiei, fapt concretizat într-un portofoliu de circa 100.000 FRF de persoană. Acest lucru reprezintă 3,3% din capitalul societăţii. 

De reţinut că dezvoltarea acţionariatului în rândul angajaţilor nu are legătură doar cu privatizarea companiei. Astfel, mai mult de 60% din salariaţii care aveau depuse în bancă acţiunile achiziţionate din privatizare au revândut aceste titluri de valoare.

Înainte de privatizarea sa din 1994, compania Elf-Aquitaine a efectuat trei creşteri de capital prin oferte destinate salariaţilor. Personalul societăţii deţine, în prezent, 5% din capitalul firmei.

Argumentele aduse de întreprinderi în favoarea acţionariatului în rândul angajaţilor acestora pot fi rezumate după cum urmează:

acţionariatul salariaţilor constituie un element de coeziune socială în interiorul întreprinderii;

acţionariatul salariaţilor constituie un factor de redistribuire a beneficiilor;

acţionariatul salariaţilor apare ca o completare a politicii salariale în întreprinderi;

acţionariatul salariaţilor are un rol financiar important, contribuind la stabilitatea capitalului societăţii.

De cealaltă parte, salariaţii adoptă o poziţie favorabilă asocierii, datorită faptului că: ideea acţionariatului constituie un mod atractiv de plasament a economiilor lor, precum şi posibilitatea de a contribui la bunul mers al întreprinderii din care fac parte. 

De asemenea, această asociere le conferă angajaţilor o mai bună informare cu privire la obiectivele societăţii şi duce la un grad sporit de implicare a personalului în realizarea acestora.

Totodată, salariatul acţionar îşi poate exprima punctele de vedere prin luări de cuvânt în cadrul adunării generale a acţionarilor societăţii.

Legat de aceasta, acţionarii îşi exercită dreptul de vot în interiorul societăţii, având o funcţie de decizie cu privire la viitorul întreprinderii.

Aşadar, se poate afirma cu certitudine că obţinerea calităţii de acţionar conferă angajaţilor un nou statut în unitatea lor.

În prezent există patru posibilităţi prin care salariaţii pot participa financiar în cadrul societăţilor lor: subscrierea la mărirea de capital, achiziţionarea la bursă a acţiunilor întreprinderii, acceptarea unor oferte de subscriere ori cumpărarea de acţiuni (implicarea în privatizare).

Pentru încurajarea acţionariatului salariaţilor, în Franţa s-au elaborat unele “planuri de acţionariat” prevăzute de Legea din 27 decembrie 1973.

Planurile de opţiuni asupra acţiunilor se referă atât la societăţile cotate cât şi cele necotate la bursă. Aceste planuri oferă posibilitatea sau opţiunea pentru personalul întreprinderii de a cumpăra un număr stabilit de acţiuni la un preţ fix, pe o durată determinată. Preţul fixat poate fi inferior cotaţiei acţiunii, diferenţa de preţ constituind un rabat acordat în acest caz. Această reducere de preţ nu poate depăşi 5% din cursul oficial pentru acţiune. În situaţia unei oferte de subscriere, acţiunile sunt ofertate în vederea sporirii capitalului existent.

Pentru o ofertă de cumpărare, se prevede faptul că societăţile pot răscumpăra propriile acţiuni, pentru a acorda salariaţilor lor dreptul de a le achiziţiona.

Un element stimulativ pentru constituirea acţionariatelor angajaţilor l-a reprezentat procesul de privatizare desfăşurat în Franţa, începând din 1980.

Atunci când are loc o privatizare totală sau parţială, un procent de 10% din acţiunile statului francez trebuie alocate cu prioritate salariaţilor şi foştilor salariaţi (dacă au activat în baza unui contract de muncă cel puţin 5 ani) ai întreprinderii respective. Dacă cererea de acţiuni din partea angajaţilor depăşeşte 10%, numărul titlurilor de valoare atribuite fiecărui salariat este redus, în funcţie de cererile existente.

Salariaţii interesaţi pot participa la cumpărare fie direct, fie prin intermediul unui fond de plasament. De asemenea, ei pot beneficia de o reducere de maximum 20% în raport cu preţul cel mai mic propus în acelaşi moment celorlalţi participanţi la subscriere în cadrul operaţiunii. Dacă este încuviinţată o reducere, titlurile cumpărate nu pot fi cedate înainte de trecerea termenului de doi ani.

Statul poate acorda amânări de plată salariaţilor, aceste amânări neputând depăşi doi ani. În compensaţie, societatea poate propune un răgaz suplimentar pentru plata acţiunilor. Acţiunile nu pot fi cedate înainte de plata lor integrală.

Personalul angajat poate beneficia de acţiuni gratuite, cu condiţia să păstreze acţiunile cel puţin un an după data la care acestea au devenit cesibile.

În afara acestor proceduri speciale de obţinere de acţiuni, angajaţii pot cumpăra acţiuni la propria întreprindere, urmând procedura de drept comun. În acest caz, ei nu au nici un avantaj special, nici o facilitate la achiziţionare. Ca exemplu, pot fi enumerate: cumpărarea de acţiuni direct de pe piaţă; cesiunea directă de acţiuni, în care societatea vinde acţiuni salariaţilor potrivit regimului fiscal din dreptul comun; subscrierea directă de acţiuni, prin bonuri de subscriere a acţiunilor emise în favoarea salariaţilor; emisiunea de obligaţii care pot fi schimbate în acţiuni.

Experienţele în materia opţiunilor de constituire a acţionariatului arată că, plecând de la acelaşi suport tehnic, evoluţia modalităţilor de formare este distinctă.

Astfel, natura şi viitorul unei operaţiuni în vederea acţionariatului personalului depind de un anumit număr de orientări strategice ce condiţionează forma operaţiunii. Totuşi, societatea este cea care pune în aplicare această operaţiune, fiind cea care decide asupra modalităţilor de realizare a strategiei sale.

S-a pus problema reprezentării acţionariatului salariaţilor în cadrul consiliului de supraveghere, organism creat în vederea bunei administrări a titlurilor de valoare deţinute.

Prin urmare, reprezentarea poate fi paritară (jumătate reprezentanţii salariaţilor acţionari şi jumătate reprezentanţii conducerii societăţii) sau formată, în totalitate, din angajaţii acţionari.

De asemenea, acţionariatul conferă personalului putere de decizie, atunci când salariatul ocupă un loc în consiliul de administraţie al întreprinderii.

Consecinţele acţionariatului salariaţilor sunt relevate în special din următoarele perspective:

dezvoltarea relaţiilor sociale în cadrul societăţilor; 

mijloc de soluţionare a unor contradicţii economice.

Prin statutul de acţionar, salariatul nu mai este doar un angajat în cadrul societăţii, ci şi un asociat. În acest sens, fiind mai bine informat asupra evoluţiei societăţii sale, dispunând de o capacitate de exprimare sporită, fiind asociat la deciziile luate (prin votul său în cadrul adunărilor generale sau prin prezenţa unui reprezentant al salariaţilor acţionari în consiliul de administraţie sau în consiliul de supraveghere al societăţii), acţionarul salariat părăseşte poziţia sa tradiţională, pentru a deveni un partener important.

Realizarea efectivă a transformărilor raporturilor sociale presupune faptul că acţionariatul salariaţilor este organizat sub forma unui demers colectiv. Aceasta este condiţia pentru ca relaţiile sociale să evolueze în întreprindere spre un parteneriat real.

Caracteristicile marcante ale vieţii economice franceze sunt date de: creşterea acţionariatului salariat, importanţa investitorilor în conducerea societăţilor comerciale, evoluţia pieţelor financiare în cadrul ajustărilor macro-economice.

Apariţia ideii de acţionariat al salariaţilor a condus la o creştere a fondurilor proprii ale întreprinderilor franceze.

Garantarea caracterului naţional al societăţilor franceze este un element esenţial al acţionariatelor salariale, ca răspuns la “internaţionalizarea” întreprinderilor, prin aportul de capital străin.

Acţionariatul salariaţilor are, de asemenea, o contribuţie importantă la susţinerea întreprinderilor în dezvoltare. Pe de o parte, acest acţionariat poate compensa diferenţele între remuneraţii, prin redistribuirea de acţiuni personalului, fapt ce duce la o atragere a unui corp tehnic de calitate, sensibil la perspectivele unor câştiguri ulterioare.

Tot în acest sens, acest tip de acţionariat poate constitui un mijloc de finanţare complementară a societăţilor. În faţa reticenţelor investitorilor străini, angajaţii, dacă au încredere în viitorul întreprinderii lor, pot alege cumpărarea de acţiuni ale acesteia, contribuind la finanţarea şi dezvoltarea ei.

De remarcat că dezvoltarea rapidă a acţionariatului salariaţilor este afectată de o anumită fragilitate, atât în privinţa extinderii insuficiente, cât şi a obstacolelor şi lacunelor normative, aspecte ce pot frâna progresul acestei noţiuni.

În prezent, se poate vorbi despre o evoluţie destul de lentă a acţionariatului salariaţilor, nicidecum de o dezvoltare spectaculoasă. Operaţiunile de capital rezervate salariaţilor reprezentau în 1998 aceeaşi pondere, în cadrul numărului total al emisiunilor de acţiuni, ca în 1996 (9,1% faţă de 9,2%).

Acest tip de acţionariat nu reprezintă decât un procent de 2% din capitalul bursei franceze. Acest procent rămâne scăzut prin raportarea la alte categorii de investitori: nerezidenţi (36%), investitori de interes public (26%), societăţi (11%).

Numărul salariaţilor francezi care deţin acţiuni în societăţile în care lucrează se ridică la 700.000, în timp ce 20.000 de unităţi au introdus acţionariatul angajaţilor.

Tendinţa de dezvoltare inegală a acţionariatului salariaţilor în Franţa este accentuată, de asemenea, şi de modul de funcţionare al întreprinderilor, ca şi de organizarea categoriilor de salariaţi.

Dintre obstacolele care persistă în calea evoluţiei acţionariatului salariaţilor pot fi menţionate următoarele: 

riscul unei disoluţii a acţionariatului; 

dificultăţi în obţinerea de economii ale salariaţilor; 

riscurile financiare rezultate din investiţiile efectuate; 

informarea insuficientă a acţionarilor; 

participarea limitată a personalului la deciziile majore în întreprinderi.

În scopul evitării riscului disoluţiei acţionariatului salariaţilor, societăţile trebuie să adopte o politică permanentă de promovare a acestuia şi nu doar realizarea unor operaţiuni limitate ori spectaculoase. În opinia analiştilor economici francezi, pentru aceasta este nevoie de următoarele: realizarea unor măriri de capital prin emiterea de acţiuni destinate salariaţilor, răscumpărarea acţiunilor proprii de către societăţi pentru a le ceda salariaţilor ori fondurilor comune de plasament, stimularea angajaţilor de a face economii pe o durată lungă de timp.

În ce priveşte riscul financiar la care este supus salariatul acţionar, se poate releva faptul că există, pe de o parte, posibilitatea de pierdere a capitalului investit, dacă evoluţia cursului acţiunilor este nefavorabilă, iar, pe de altă parte, apare nevoia de lichidităţi, esenţiale pentru societăţile necotate atunci când acţiunile lor sunt scoase la vânzare.

Pentru limitarea acestui risc financiar au fost stabilite o serie de garanţii, precum: măririle de capital rezervate personalului trebuie însoţite de notificări ale consiliilor de administraţie, existenţa unor înţelegeri pentru crearea unor fonduri de plasament, reglementări ce vizează protejarea lichidităţilor fondurilor de plasament investite în titluri de valoare la societăţi necotate la bursă.

De asemenea, trebuie subliniate două condiţii esenţiale pentru dezvoltarea acestui acţionariat: acordarea unei ocazii de a alege, pentru salariat, între mai multe oportunităţi de investire a economiilor sale, respectiv garanţia unei lichidităţi reale în cadrul întreprinderilor necotate bursier.

Referitor la informarea corectă a personalului despre operaţiunile de formare a acţionariatului s-au prevăzut, prin acte normative, trei modalităţi de informare obligatorie. Astfel, există o informare directă a angajaţilor, printr-un buletin de informare acordat individual, există informarea instituţiilor ce reprezintă interesele personalului şi există publicarea unei note de informare vizată de consiliul de administraţie care reflectă schimbările în evoluţia capitalului societăţii însoţite de operaţiunile specifice necesare.

Un rol important privind informarea îl deţin consiliile de supraveghere care se ocupă de gestionarea fondurilor angajaţilor, fonduri care au misiunea de a încunoştinţa personalul asupra modului de gestiune a investiţiilor.

Un alt obstacol în dezvoltarea acţionariatului salariaţilor constă în participarea limitată a personalului la deciziile societăţii. 

În cazul unui acţionariat indirect, consiliul de supraveghere al fondului de plasament are ca rol primordial strategia gestiunii fondurilor, funcţia de gestionare fiind exercitată de către societatea ce administrează fondurile. Acest fapt are drept rezultat participarea efectivă a salariaţilor la definirea orientărilor privind gestiunea fondurilor.

Salariatul acţionar poate participa sub două forme la gestionarea societăţii: prin exercitarea dreptului său de vot, în cadrul adunărilor generale, şi prin prezenţa reprezentanţilor săi în consiliul de administraţie al întreprinderii.

Legea din 24 iulie 1994 privind îmbunătăţirea participării salariaţilor în întreprinderi prevede că, atunci când partea din capitalul social deţinut de angajaţi depăşeşte 5%, este convocată o adunare generală extraordinară, pentru a se pronunţa asupra oportunităţii numirii unor administratori din rândul personalului acţionar.

În practică s-a constatat că 73% din întreprinderile franceze vizate de legea menţionată au numit un administrator reprezentant al acţionarilor angajaţi. 

Cadrul legislativ şi reglementările privind acţionariatul salariaţilor sunt rezultatul unei concentrări de acte normative. Aceste texte relevă aspecte privind dreptul muncii, dreptul societăţilor comerciale şi dreptul fiscal.

Dreptul salariatului acţionar rămâne un drept puţin accesibil, datorită acestei multitudini de reglementări specifice. Din cauza acestor instabilităţi normative, societăţile au ales, în mod frecvent, o atitudine reţinută faţă de operaţiunile vizând acţionariatul de acest fel, aşteptând o viitoare clarificare juridică.

O altă cauză a dezvoltării greoaie a acţionariatului în rândul personalului societăţilor este dată de reglementările neconforme cu anumite evoluţii ale pieţei muncii. Relaţiile de muncă au evoluat profund, înregistrând o mobilitate crescută în rândul salariaţilor şi o internaţionalizare sporită a societăţilor.

Legat de aceasta, trebuie subliniat faptul că mobilitatea continuă a salariaţilor este în contradicţie cu imobilitatea economiilor acestora. Imposibilitatea transferului economiilor salariatului, în cazul schimbării locului de muncă, constituie un obstacol atât pentru dezvoltarea fondurilor de economii ale personalului cât şi pentru evoluţia acţionariatului.

Reglementarea actuală privind acest tip de acţionariat nu este adaptată la fenomenul de internaţionalizare a societăţilor comerciale.

Această internaţionalizare a întreprinderilor, care poate lua forma unei dezvoltări de filiale în străinătate sau a unei mobilităţi a angajaţilor francezi în cadrul filialelor străine ale unităţii, pune în evidenţă două aspecte: pe de o parte, angajaţii străini nerezidenţi nu pot fi acceptaţi la fondurile de economii şi nu pot participa la diferitele forme de acţionariat pentru personal statuate în dreptul francez; pe de altă parte, salariaţii francezi transferaţi în cadrul unei filiale în străinătate a unei societăţi franceze nu mai pot cotiza la fondul de economii şi nu pot să participe la operaţiunile de constituire a unui acţionariat al angajaţilor în acest cadru.

Salariaţii manifestă, în ultimul timp, un interes sporit pentru înfiinţarea unor fonduri de economii pe termen lung, economii ce reprezintă un mijloc de completare a veniturilor angajaţilor în situaţia pensionării. Totuşi, reglementarea actuală franceză nu prevede un mijloc de favorizare a apariţiei unor fonduri de economii pe termen lung, fiind doar menţionate acţionariatul salariaţilor sau economiile personalului în general.

În opinia legiuitorului francez, evoluţia acţionariatului în rândul angajaţilor trebuie să se înscrie în linia a cinci principii esenţiale: stimularea dezvoltării acţionariatului; stabilirea cu exactitate a cadrului său; organizarea eficientă a acestuia; participarea reală a salariaţilor la deciziile societăţii; adaptarea tipului de acţionariat la cerinţele întreprinderii.

Legat de aceste principii, se impun o serie de măsuri de natură a facilita obţinerea rezultatelor dorite, în sensul promovării acţionariatului. Dintre aceste măsuri pot fi menţionate următoarele: îmbunătăţirea informaţiilor referitoare la acţionariatul salariaţilor; consolidarea rolului Consiliului superior al participării, organism cu atribuţii specifice în acest domeniu; încurajarea dezvoltării operaţiunilor privind acţionariatul angajaţilor în întreprinderi; stimularea reprezentării acţionarilor în societăţi; asigurarea unei protecţii mai bune a salariaţilor acţionari; modernizarea altor mecanisme de participare financiară; propunerea unor forme noi de acţionariat al salariaţilor adaptate specificului societăţilor.

Se consideră că, prin aplicarea acestor măsuri, societăţile franceze vor reacţiona mai bine la schimbările condiţiilor internaţionale, îmbunătăţind competitivitatea şi drenarea pieţei pentru finanţarea investiţiilor, precum şi consolidarea poziţiei acestora în cadrul circuitului economic mondial.

 

3. ACŢIONARIATUL SALARIAŢILOR ÎN ALTE ŢĂRI

3.1. Belgia

De la începutul anilor ’80, acţionariatul salariaţilor a fost încurajat prin adoptarea mai multor serii de măsuri fiscale.

În 1983 a fost adoptată o lege care conţinea dispoziţii fiscale şi bugetare de natură a orienta economiile salariaţilor către societatea la care lucrează. 

Facilitatea consta într-o micşorare fiscală (deducere) asupra sumei date pentru acţiuni, subscrisă de către cel care lucrează şi care reprezintă o fracţiune din capitalul social al societăţii. Această sumă este limitată la 22.000 franci belgieni pe contribuabil şi pe an fiscal, sub condiţia ca salariatul să păstreze aceste acţiuni ori părţi sociale, cel puţin o perioadă de cinci ani.

Art. 45 din Legea din 27 decembrie 1984 cuprinzând diverse dispoziţii fiscale a instituit un regim de “opţiuni asupra acţiunilor”, care permite angajatorilor să ofere tuturor salariaţilor care au cel puţin un an vechime acţiuni la societatea unde sunt angajaţi, beneficiile realizate nefiind supuse impozitării.

Legea din 27 decembrie 1984 permite angajatorului să semneze o convenţie de opţiuni asupra acţiunilor prin care el se angajează fie să cedeze celui angajat, la un preţ determinat şi într-un termen delimitat, un anume număr de acţiuni ori de părţi sociale reprezentative din capitalul lui social, fie să-i permită salariatului să subscrie, în aceleaşi condiţii, la o creştere de capital.

Beneficiile realizate sunt considerate ca fiind avantaje în natură. Ele sunt deci supuse taxelor de asigurări sociale şi sunt impozabile ca un venit profesional. Totuşi, aceste beneficii nu sunt supuse impozitării dacă:

convenţia privind opţiunea asupra acţiunilor este conformă cu o convenţie tip, aprobată în prealabil de adunarea generală a asociaţilor;

salariatul are cel puţin un an vechime în societate, în momentul acordării opţiunii;

opţiunea este ridicată după o perioadă de 1-6 ani de la acordare;

salariatul nu cumpără în aceste condiţii mai mult de 5% din acţiunile emise de către societate şi consacră în acest scop mai mult de 25% din salariul anului precedent, dar nu mai mult de 500.000 franci belgieni;

acţiunile astfel cumpărate sunt depuse la Banca Naţională a Belgiei, restituirea depozitului şi transferul fiind interzise.

În plus, eventualele beneficii prin vânzare nu sunt impozitate.

Legea din 18 iulie 1991, care modifică legea societăţilor comerciale, le permite societăţilor care au beneficii, atunci când se doreşte o creştere de capital, să pună în circulaţie acţiuni rezervate propriilor angajaţi. Preţul acestor acţiuni poate fi fixat cu o reducere maximă de 20%, fără ca această reducere să fie supusă cotelor de asigurări sociale.

Perioada de subscripţie nu poate fi mai mică de treizeci zile, dar nici nu poate depăşi trei luni, iar perioada eliberării acţiunilor nu poate depăşi 3 ani de la perioada de subscriere.

Acţiunile sunt ofertate cu o reducere maximală de 20% în raport cu preţul normal. Vechimea în muncă cerută, pentru a putea beneficia de acţiuni, nu poate fi mai mică de şase luni, dar nici mai mare de trei ani.

Recurgerea la această modalitate, de creştere a capitalului, trebuie să fie discutată în consiliul central de conducere al societăţii.

Suma maximă obţinută în urma acestui tip de creştere de capital nu poate depăşi 20% din capitalul social, pe o perioadă de cinci ani, procentajul aplicându-se asupra valorii capitalului înainte de creşterea de capital.

Aceste acţiuni sunt nominative şi nu pot fi vândute o perioadă de cinci ani de la data subscrierii.

Legea din 26 martie 1999 modifică fiscalitatea programelor de opţiune asupra acţiunilor şi de creştere a capitalului.

Articolele 41 şi 45 din Legea din 26 martie 1999 prevăd, pentru ofertele obţinute după 1 ianuarie 1999 diferite avantaje financiare şi de altă natură pentru achiziţionarea acestor acţiuni.

Valoarea impozabilă este determinată în momentul atribuirii lor, care se fixează la a şaizecea zi după data ofertei, chiar dacă exercitarea opţiunii este supusă condiţiilor suspensive ori rezolutorii, şi nu în momentul în care salariatul îşi exprimă opţiunea.

Avantajul impozabil este estimat aproximativ la 15% din valoarea acţiunilor de pe piaţă. Pentru că opţiunea este dată pentru o perioadă mai mare de cinci ani, acest avantaj financiar este majorat cu 1% din valoare pe an.

Aceste două procente sunt reduse la jumătate, dacă următoarele condiţii sunt întrunite în acelaşi timp:

ridicarea opţiunii trebuie să aibă loc înainte de expirarea perioadei cuprinse între trei şi zece ani;

opţiunea trebuie să fie făcută pentru acţiunile societăţii care angajează pe cel care beneficiază de acest drept de opţiune ori la o altă societate unde angajatorul este coproprietar sau proprietar;

riscul diminuării valorii acţiunilor nu poate fi acoperit de societatea care atribuie opţiunea;

opţiunea nu poate fi înstrăinată prin acte între vii.

În schimb, avantajul obţinut prin atribuirea opţiunii nu este supus taxelor de asistenţă socială.

 

3.2. Germania

În Germania singura măsură destinată a încuraja acţionariatul salariaţilor a fost aceea că: salariaţii care cumpără acţiuni la societatea lor beneficiză de o reducere a impozitului şi a contribuţiilor sociale de până la 300 DM, dacă societatea nu subvenţionează mai mult de jumătate din părţile sociale astfel achiziţionate de către salariat şi dacă acestea sunt păstrate cel puţin 6 ani.

Prima lege care prevede atragerea economiilor salariaţilor a fost votată în Germania în 1961. Aceasta a fost modificată în mai multe rânduri, ultima dintre aceste modificări fiind cea din septembrie 1998, intrată în vigoare la 1 ianuarie 1999.

Acest sistem se aplică la cererea salariaţilor. Nefiind trecut în contractele colective, salariaţii şi angajatorii trebuie să încheie acorduri particulare, de care pot beneficia toţi cei a căror venit impozabil anual nu depăşeşte o anumită sumă.

Salariatul primeşte, la cerere, o subvenţie de la stat, dacă angajatorul său dă o parte din salariul care i se cuvine unui fond de investiţii, din care nu se cumpără numai părţi sociale (acţiuni) la întreprinderea respectivă, ci şi acţiuni la alte societăţi ori se pot fi vira sume în fondurile comune de plasament.

Pentru a încuraja salariaţii să participe la capitalul propriei societăţi, există o dispoziţie care protejează plasamentele făcute la societăţi cu probleme financiare.

Dacă salariatul decide ca o parte din suma economisită să fie afectată pentru cumpărarea de părţi sociale (acţiuni) la propria societate sau la o alta, el beneficiază de o subvenţie de la stat de 20%, dar nu mai mult de 160 DM, pentru că numai primii 800 DM investiţi beneficiază de un ajutor din partea statului. În landurile din fosta Germanie de Est subvenţia este de 25%.

Pentru alte tipuri de investiţii care sunt subvenţionate, procentele şi plafoanele maximale sunt diferite. Salariaţii pot cumula ajutorul acordat de stat pentru cumpărarea de părţi sociale (acţiuni) cu cel acordat pentru investiţii în domeniul imobiliar (10%).

Ajutorul este acordat de stat numai dacă acţiunile sunt achiziţionate prin intermediul angajatorului (proprietarului societăţii) nu şi în cazul cumpărării individuale.

Investiţia este blocată pe o perioadă de 6 sau 7 ani, în funcţie de tipul acţiunilor (acţiuni rezervate salariaţilor sau acţiuni destinate publicului larg).

În cazuri excepţionale (căsătorie, şomaj) se poate debloca anticipat investiţia fără a se pierde subvenţia.

Conform art. 19 din Legea impozitului pe venituri, care a intrat în vigoare în 1984, avantajul financiar (beneficiile) constituit din atribuirea gratuită de părţi sociale (acţiuni) ale societăţii către salariat ori vânzarea lor la un preţ redus este exonerat de impozitul pe venituri şi de celelalte contribuţii sociale, în măsura în care această scutire nu depăşeşte suma de 300 DM.

Între 1987 şi 1993, suma a fost majorată la 500 DM, revenind apoi la 300 DM, specialiştii financiari fiind de părere că ar trebui să urce la 1.000 DM.

Dispoziţiile se aplică doar dacă acţiunile sunt păstrate cel puţin 6 ani.

În general, întreprinderile combină utilizarea prevederilor art. 19 din Legea privind impozitul pe profit cu cele din Legea privind formarea patrimoniului.

Participarea financiară a salariaţilor este considerată ca reieşind din responsabilitatea partenerilor sociali, astfel explicându-se numărul redus a dispoziţiilor legale naţionale.

Independent de aceste măsuri legislative, societăţile pot crea planuri proprii de achiziţionare a acţiunilor pentru salariaţii lor, beneficiile astfel realizate fiind impozitate normal.

Unele societăţi au introdus programele LESOP (Leveroged Employee Stock Owership Programme – Programul de acţiuni în proprietatea angajaţilor) care permit salariaţilor să devină acţionari datorită împrumuturilor fără dobândă acordate de angajatori.

 

3.3. Marea Britanie

De la sfârşitul anilor ’70, diferite guverne au încurajat participarea financiară a lucrătorilor la societăţi, în prezent existând cinci regimuri legale care acordă avantaje financiare salariaţilor care sunt acţionari ai propriilor societăţi şi pentru participarea acestora la beneficiile societăţii:

Legea finanţelor din 1978 - instituie un mecanism de partajare diferită a profitului cu plata în acţiuni;

Legea finanţelor din 1980 - a introdus un sistem de împărţire a profitului cu plata imediată în numerar;

Legea finanţelor din 1989 - instituie sistemul participării salariaţilor la capitalul societăţii prin distribuirea de acţiuni salariaţilor în cadrul planurile de economii ale societăţilor;

Legea finanţelor din 1999 - introduce un nou plan de opţiune pentru cumpărarea de acţiuni destinat salariaţilor şi personalului de conducere.

Încurajarea acţionariatului salariaţilor

Regimul reglementat de Legea finanţelor din 1978 – împărţirea diferită a profitului cu plata în acţiuni (Approved Profit Scheme – APS) este în acelaşi timp şi un regim de participare la beneficii. Sumele corespunzând participării la beneficii a salariaţilor sunt vărsate unui trust care cumpără, în numele salariaţilor, fie acţiuni deja emise, fie acţiuni nou apărute pe piaţă.

Acţiunile cumpărate de trust pot reprezenta până la 5% din beneficii înainte de impozitare. Ele trebuie păstrate cel puţin doi ani.

Fiecare salariat poate primi acţiuni în valoare de 3.000 lire sau în valoare de 10% din salariul său anual, cu o limită superioară de 8.000 lire.

Pentru a fi agreat de administraţia fiscală şi pentru a beneficia de avantaje fiscale APS trebuie să îndeplinească mai multe condiţii:

trebuie să fie deschis tuturor salariaţilor care au minimum cinci ani vechime în societate;

condiţiile de participare trebuie să fie acelaşi pentru toţi salariaţii (în raport de rezultate, de rentabilitate).

După 1995, sumele corespunzătoare participării sunt în întregime scutite de impozit asupra veniturilor în condiţiile în care trustul păstrează acţiunile o perioadă de trei ani. În această perioadă, salariaţii primesc dividende, dar nu pot participa la adunările generale ale acţionarilor.

După 1995, în contrapartidă cu reducerea de la cinci la trei ani a perioadei minime în care trustul trebuie să păstreze acţiunile pentru care salariaţii beneficiază de avantaje fiscale, salariaţii plătesc impozitul pe profit la vânzarea acestor acţiuni. Dar, având în vedere că în anul 1999 plafonul de impozitare pentru persoane fizice a fost de 7.100 lire, majoritatea salariaţilor nu au plătit acest impozit.

Aceste acţiuni pot fi transferate, dar nu mai mult de 3.000 de lire pe anul fiscal, la Personal Equity Plan – P.E.P., dar numai la o singură societate, şi anume la societatea unde cel ce le deţine este angajat. Acest transfer se efectuează cu scutirea impozitului pe plus valoare şi dividendele sunt scutite de plata impozitului pe venituri. Această măsură vizează încurajarea dezvoltării acestui sistem (PEP) în favoarea salariaţilor.

Legea finanţelor din anul 1980 introduce sistemul prin care salariaţii care doresc, pot economisi, în cadrul unui contract de economii, Save As You Earn – SAYE, încheiat de angajator cu o bancă, ori o societate de credit, între 5 şi 250 de lire pe lună. Suma economisită este reţinută din salariu.

Fiecare salariat care a încheiat un astfel de contract primeşte opţiuni care-i permit, într-o perioadă de trei până la cinci ani, cumpărarea de acţiuni la societatea unde este angajat, la un preţ care poate fi cu până la 80% mai mic faţă de preţul acţiunilor la momentul când opţiunea a fost acordată.

La sfârşitul acestei perioade, salariatul poate alege între două soluţii:

primeşte economiile acumulate cu o dobândă (în general de 3%) şi o primă variabilă în funcţie de durata contractului;

îşi exercită opţiunea şi cumpără, de toată suma, sau numai de o anume parte, acţiuni la societate, la preţul indicat la semnarea contractului.

Pentru a fi agreat la administraţia fiscală şi pentru a beneficia de avantajele fiscale, contractele SAYE trebuie să fie deschise în condiţii identice pentru toţi salariaţii care au mai mult de cinci ani vechime în societate.

Impozitul nu este reţinut nici pentru dobândă, nici pentru primă şi nici pentru eventuala plus valoare obţinută la achiziţionare. În acelaşi timp, salariaţii plătesc taxele (impozitele) pe plus valoare dacă îşi vând acţiunile.

În urma intrării în vigoare a legii finanţelor din 1989, societăţile au posibilitatea de a crea un fond de investiţii care poate să împrumute sume de bani pentru cumpărarea de acţiuni, pe care le distribuie către salariaţi, fie direct, fie pe baza unui sistem de participare la beneficii. Acest sistem este utilizat în principal pentru transmiterea unei părţi din capitalul societăţii către angajaţi, pentru că trustul astfel creat poate deţine un procentaj nelimitat de acţiuni de la societate, fără limită de timp, ceea ce permite crearea unei rezerve de acţiuni.

Pentru a putea beneficia de acest sistem, angajaţii trebuie să lucreze cel puţin douăzeci de ore pe săptămână şi să aibă o vechime de cel puţin cinci ani.

Valoarea globală a acţiunilor atribuite este determinată de trust şi trebuie să fie la fel pentru toţi salariaţii şi să ţină cont fie de nivelul salariului, fie de vechime.

Nu se acordă avantajele fiscale decât dacă acţiunile sunt distribuite salariaţilor înainte de sfârşitul unei perioade de şapte ani după achiziţionarea lor.

Participarea salariaţilor la beneficii

Acest regim constă în primirea de către salariaţi a unei sume de bani provenită din beneficiile întreprinderii unde lucrează. Această sumă poate fi adăugată salariului sau se poate substitui unei unei părţi din acesta şi variază între 1% şi 20% din totalul remuneraţiei.

Pentru a fi agreat de administraţia fiscală şi pentru a beneficia de avantaje fiscale, această formă de participare la beneficii, cunoscută sub numele de Profit Related Pay – PRP, trebuie să îndeplinească următoarele condiţii:

trebuie să ţină cel puţin un an;

trebuie să aibă în vedere cel puţin 80% din numărul salariaţilor care au cel puţin trei ani vechime;

sumele acordate fiecărui salariat trebuie să fie proporţionale cu salariul ori vechimea;

sumele distribuite trebuie să fie în funcţie de beneficii, după o formulă în prealabil stabilită.

Dispoziţiile de participare pot fi modificate de la an la an, sub rezerva unei noi omologări astfel încât să se obţină o stabilitate a salariaţilor. În acelaşi timp, aceste dispoziţii pot fi suspendate atunci când se observă o micşorare a beneficiilor sub nivelul prevăzut.

Deoarece această participare se substituie în parte remuneraţiei de bază, salariului, angajatorul trebuie să obţină consimţământul salariatului în măsura în care “sacrificarea salariului” constituie o modificare a contractului de muncă. 

Sumele vărsate cu titlu de participare la beneficii beneficiază de o scutire fiscală fixată pentru anul 1999 la 20% din totalul remuneraţiei anuale, dar nu mai mult de 1.000 lire. Din 1 ianuarie 2000 această scutire a fost înlăturată. 

Din 31 martie 1996, 3,6 milioane de salariaţi au beneficiat de acest regim , un sfert dintre aceştia fiind din sectorul privat.

Regimul fiscal al programelor de opţiuni pentru acţiuni 

Programul de opţiuni pentru acţiuni permite societăţilor să ofere salariaţilor lor dreptul de opţiune pentru a cumpăra acţiuni de la societatea lor.

Un salariat poate primi opţiuni de cumpărare de acţiuni pentru valoare anuală totală de până la 30.000 lire. Valoarea opţiunii este fixată în momentul acordării sale şi nu poate fi inferioară valorii acţiunilor de pe piaţă.

Pentru a beneficia de avantajele fiscale, acest plan trebuie să fie agreat de administraţia fiscală. Avantajele financiare provenite din acordarea acestor acţiuni nu sunt impozabile, dacă:

salariatul ridică opţiune după 3-7 ani de la acordarea dreptului opţiunii, pentru cele acordate înainte de 6 aprilie 1998 şi 3-6 ani pentru cele acordate ulterior;

trec cel puţin trei ani între două exercitări succesive ale acestui drept.

În cazul vânzării acţiunilor astfel achiziţionate, se percepe impozitul pe plusvaloare, dacă suma este mai mare de 7.100 lire.

Proiectul de buget pentru anul 2000 prevede crearea unui nou program de economii, Employer Share Ownerschip Scheme, destinat tuturor salariaţilor. Aceştia vor putea investi în fiecare an în jur de 1.500 lire pentru achiziţionarea acţiuni la societatea lor. Sumele consacrate cumpărării acestor acţiuni vor fi supuse impozitului pe venituri, dar valoarea dividendelor primite pe durata derulării planului (trei ani) nu va fi impozabilă. Valoarea acţiunilor oferite salariaţilor constituie un venit neimpozabil, cu condiţia ca aceste acţiuni să nu fie vândute timp de trei ani.

 

3.4. Olanda

Legea din 1 noiembrie 1993 reglementează favorizarea participării salariaţilor la capitalul şi la beneficiile propriei societăţi, cât şi promovarea economiilor salariale şi a intrat în vigoare la 1 ianuarie 1994. Ea a modificat alte legi care reglementau facilităţi fiscale şi a pus bazele a două forme ale economiilor salariale: planurile de economii asupra salariilor şi planurile de economii ale societăţii, care constituie cadrul în care se exercită participarea salariaţilor la capital şi la beneficiile societăţii.

Planurile de economii asupra salariilor

Fiecare salariat poate economisi o anumită sumă de bani (maxim 1.706 florini) fără a plăti impozit pentru ea şi nici cotizaţiile sociale, în măsura în care această sumă este blocată timp de patru ani (într-un cont bancar, într-o asigurare pe viaţă sau un fond pentru pensii suplimentare). În acelaşi timp, beneficiile realizate de aceste sume nu sunt supuse impozitului, în limita de 1.000 florini pentru un celibatar şi 2.000 florini pentru un cuplu.

Angajatorul reţine impozitul pe salariu, dar numai 10% asupra părţii de salariu economisită.

Independent de cazurile în care deblocarea sumei se impune (deces, părăsirea întreprinderii ş.a.), suma poate fi deblocată doar în următoarele situaţii:

cumpărarea unei reşedinţe principale;

plasarea în anumite forme de asigurări de viaţă;

cumpărarea de valori mobiliare prin intermediul angajatorului.

Prin intermediul planurilor de economii asupra salariilor se poate distribui o parte din beneficiile societăţii către salariaţi.

Sumele acordate astfel personalului permit angajatorului reducerea beneficiilor sale supuse impozitării.

De asemenea, planurile de economii asupra salariilor pot fi combinate cu planurile de opţiune asupra acţiunilor.

În principiu, în Olanda, opţiunile sunt impozabile în momentul în care ele au fost acordate. Considerate ca fiind un avantaj în natură, ele sunt impozitate progresiv, ca şi salariile.

Opţiunile acordate în cadrul unui plan de economii salariale beneficiază de un regim fiscal favorabil. În limita a 3.340 florini pe an, ele sunt supuse unui impozit de 10%. Dacă se depăşeşte această limită, suma se impozitează normal.

Planurile de economii ale societăţilor

În acest cadru, salariatul poate economisi până la o anumită sumă anual (1.138 florini), fără a fi obligat să plătească impozit sau taxe sociale pentru această sumă.

Angajatorul va acorda aceeaşi sumă cu cea economisită de salariat, suma rezultată fiind scutită de impozit, în măsura în care ea este blocată o perioadă de patru ani, în aceleaşi condiţii ca şi economiile salariale.

Dobânzile acestui depozit nu sunt impozitate în limita a 1.000 florini pe an pentru o persoană singură (necăsătorită) şi 2.000 florini pentru un cuplu.

Deblocarea anticipată a sumelor de bani economisite este posibilă în aceleaşi condiţii ca şi pentru economiile salariale, dar mai există o situaţie suplimentară – plata unei ipoteci.

Cumulul celor două planuri de economii este posibil.

Regimul fiscal al planurilor de opţiune asupra acţiunilor

Legea din 23 iunie 1998 reglementează impozitul asupra stocului de opţiune în două feluri:

prin reevaluarea opţiunilor societăţilor necotate;

prin impozitarea beneficiilor realizate în cazul vânzării acţiunilor în trei ani.

Înainte de adoptarea acestei legi, opţiunile la societăţile necotate erau evaluate ca reprezentând 7,5% din valoarea de piaţă a acţiunilor asupra cărora se făcea alegerea. În aceste condiţii, valoarea stabilită în acest mod constituia baza impozabilă asupra căreia se aplica taxa progresivă din impozitul pe salariu, dacă angajatorul sau angajatul nu putea demonstra că valoarea de piaţă este mai scăzută faţă de valoarea calculată, caz în care valoarea de piaţă era reţinută.

Pentru acţiunile acordate după 26 iunie 1998, valoarea stabilită depinde de durata opţiunii, de preţul şi de valoarea acţiunilor la momentul când opţiunea este acordată. Dacă durata opţiunii este de cinci ani, valoarea forfetară este stabilită la 20% din valoarea pieţei. Ea este de 50% dacă durata opţiunii este de douăzeci de ani sau mai mulţi.

După intrarea în vigoare a acestei legi, dacă salariatul renunţă la opţiune sau o vinde într-o perioadă de trei ani, beneficiile sunt impozitate ca un salariu. În schimb, suma respectivă nu este supusă taxelor sociale.

În plus, impozitul plătit de salariat în momentul acordării opţiunii este scăzut din impozitul asupra beneficiilor.

Societatea care acordă opţiunile poate deduce din beneficiile sale o sumă egală cu cea care este plătită cu titlu de impozit asupra venitului salariatului.

 

3.5. Statele Unite ale Americii

Există numeroase dispoziţii care oferă posibilitatea salariaţilor să participe la beneficii şi la capitalul societăţilor unde sunt angajaţi.

Legea privind securitatea veniturilor angajatului la pensie din 1974 a încurajat mai multe sisteme de participare, dintre care principale sunt:

Employer Stock Ownership Plans (ESOP) – programe ale acţionariatului colectiv alimentate de contribuţiile angajatorului şi care permit salariaţilor să primească, sub formă de acţiuni blocate, un supliment de venituri, care este impozitat diferit, în principiu, până în momentul retragerii la pensie;

Profit Sharing Plans – care permit salariaţilor să primească anual o primă de cointeresare în numerar sau în acţiuni ale societăţii sau să încaseze, la termen, suma şi dobânda aferentă, impozitul fiind amânat până la data distribuirii câştigurilor;

Stock Bonus Plans - care oferă acţiuni salariaţilor în aceleaşi condiţii ca şi în Planurile de împărţire a profiturilor;

Programele 401 (K) - care cumulează economiile salariaţilor cu contribuţiile patronatului, acestea din urmă fiind în mod obligatoriu investite în acţiuni la societăţi. Contribuţiile patronale şi dobânzile, produse de acestea prin plasament nu sunt impozabile decât din momentul distribuirii activelor.

Planurile de opţiune asupra acţiunilor sunt frecvent utilizate de către angajatori pentru motivarea şi păstrarea personalului angajat. Codul federal de impozite distinge mai multe categorii. Cele mai importante sunt următoarele:

- Incentine Stock Options, planurile de stimulare a opţiunilor, care beneficiază de un regim fiscal favorabil;

- Non Qualified Stock Options, planurile privind acţiunile salariaţilor la societăţile necotate, care pot fi propuse nu numai salariaţilor, dar şi furnizorilor şi partenerilor societăţii; beneficiile sunt supuse impozitului pe venituri la exercitarea opţiunii, iar plusvaloarea câştigată după vânzarea acţiunilor astfel cumpărate este şi ea supusă impozitării;

- Employee Stock Purchase Plans, se propun tuturor salariaţilor şi beneficiază de tratament fiscal avantajos.

Încurajarea acţionariatului salarial

Employee Stock Ownership Plan (Planurile de opţiuni privind acţiunile salariaţilor) sunt planuri de acţionariat colectiv la care pot participa toţi salariaţii care au cel puţin douăzeci şi unu de ani şi lucrează peste o mie de ore pe an.

Societăţile creează un fond de investiţii care cumpără acţiuni pentru proprii salariaţi.

Resursele fondurilor sunt constituite din contribuţiile societăţilor. Pentru a beneficia de un regim fiscal avantajos acestea trebuie să nu depăşească 30.000 dolari pe an, iar pe fiecare salariat este limitat la un anumit procent din masa de salarii:

15% dacă fondul de investiţii nu recurge la un împrumut pentru cumpărarea de acţiuni;

25% în caz contrar.

Fondurile de investiţii pot face împrumuturi de la alte organisme sau de la alte societăţi, rambursând împrumutul prin intermediul contribuţiilor angajatorului, prin dividende sau beneficii.

Fondurile de investiţii pot să cumpere acţiuni nu numai de la societatea unde au fost înfiinţate, ci pot cumpăra şi de la alte societăţi. Dacă angajaţii au zece ani vechime şi au vârsta de cincizeci şi cinci de ani, îşi pot diversifica plasamentele, cel mult 25% din suma totală, în cel puţin trei alte titluri. La vârsta de şaizeci de ani, procentajul este de 50%.

Fiecare salariat dispune de un cont personal care este alimentat după o formulă prestabilită. În schimb, titlurile cumpărate datorită unui împrumut sunt păstrate într-un cont blocat şi nu sunt transferate în conturile personale decât după plata împrumutului.

Fondurile de investiţii nu sunt impozabile, iar salariaţii nu plătesc nici un impozit cât timp fondurile deţin, în conturi personale, acţiunile. Numai dividendele care le sunt vărsate direct sunt supuse impozitului, la fel ca veniturile obişnuite. În schimb, dividendele “rezonabile”, care au o valoare mai mică, vărsate în fonduri şi care sunt atribuite salariaţilor în conturile personale nu sunt impozitate.

Toate contribuţiile societăţilor la acest plan sunt scutite de impozit. Dividendele vărsate în aceste fonduri sunt deductibile, dacă sunt utilizate pentru rambursarea preţului. Angajatorul poate plăti dobânzi, pe care şi le poate deduce de la impozitare.

La pensionare salariaţii îşi primesc titlurile, pe care le pot păstra sau le pot vinde. În cazul vânzării, suma care corespunde contribuţiei vărsate iniţial de către societate este supusă impozitului pe venituri, în timp ce diferenţa dintre aceasta din urmă şi valoarea titlurilor este supusă impozitului pe beneficii (plusvaloare). Dacă acţiunile sunt vândute fondului, angajatul poate beneficia de o impozitare diferită în anumite condiţii.

Există în jur de 10.000 de astfel de fonduri, cu aproximativ 9 milioane de salariaţi. Cum în urma aplicării acestui plan, salariaţii devin acţionari la propriile societăţi, în prezent în jur de 2.500 de societăţi sunt deţinute în majoritate de salariaţi.

Planurile 401 (K) sunt denumite astfel după secţiunea din codul federal al impozitelor care le reglementează.

Angajatorul creează un fond de investiţii în care salariatul plasează, din iniţiativa sa, un anumit procent din remuneraţia sa. Posibilitatea de a participa la acest plan este oferită angajatului care are cel puţin douăzeci şi unu de ani şi o anumită vechime în societate. Participarea salariaţilor la acest fond este încurajată de angajator prin vărsarea unei contribuţii care este inferioară sau cel puţin egală cu cea vărsată de către angajat. În general, ea este situată între 25% şi 75% din investiţia salariatului, cu maximum 6% din salariu. În 1998, suma maximă anuală care putea fi vărsată de salariat era de 10.000 dolari.

Suma astfel economisită de angajat poate fi investită în diferite tipuri de plasamente (în general, salariatul dispune între trei şi cinci posibilităţi), pe când suma cu care a contribuit angajatorul este investită în acţiuni la propria societate.

Sumele vărsate de angajator nu sunt atribuite salariaţilor definitiv decât după ce aceştia au lucrat un anumit timp în societate, de exemplu:

- după doi ani – 25%;

- după trei ani – 50%;

- după cinci ani – 100%.

Investiţiile realizate de salariat sunt deductibile din venitul brut, dar supuse taxelor sociale. Dacă salariatul demisionează, el poate cere transferul planului 401 (K) în contul său individual de pensie sau la un alt plan propus de noul angajator. El poate cere în acelaşi timp plata întregii sume investite.

Rambursarea sumei poate fi cerută la cincizeci şi cinci de ani şi jumătate. Se poate cere această sumă şi în cazuri excepţionale – cumpărarea unei reşedinţe principale, plata studiilor copiilor, cheltuieli de sănătate. Aceste sume sunt supuse impozitului pe venituri şi, în cazul retragerii, înainte de termen, se plăteşte o taxă.

Acest plan poate fi asociat cu planul de opţiuni privind acţiunile salariaţilor, în acest caz contribuţia angajatorului este vărsată automat în contul individual ESOP al salariatului, sub formă de acţiuni.

La sfârşitul anului 1993, funcţionau 114.000 de programe 401 (K), cuprinzând 21 milioane de salariaţi.

Participarea salariaţilor la beneficii

Profit Sharing Plans (Planurile de împărţire a profiturilor) sunt oferite, în general, tuturor salariaţilor care au cel puţin douăzeci şi unu de ani, o vechime de un an şi care lucrează cel puţin o mie de ore pe an. El este aprobat de acţionari.

Societatea varsă la fondul de investiţii o contribuţie care este stabilită în fiecare an şi care este plafonată la 15% din masa salarială. În 1997, această contribuţie era limitată la 24.000 dolari pe salariat. 

Fondurile de investiţii cumpără acţiuni care sunt trecute în conturile salariaţilor.

Deoarece contribuţia anuală este subordonată existenţei beneficiilor, planul trebuie să stabilească coeficientul care se reţine. Acest sistem este foarte suplu, societatea putând schimba în fiecare an formula de calcul a contribuţiei sale.

Modul de repartizare a contribuţiei angajatorului între salariaţi este stabilit în cadrul programului, proporţional cu salariul, în funcţie de vechime, de eficienţă, de grupul profesional căruia îi aparţine salariatul. În acelaşi timp, în această contribuţie poate fi inclusă şi cotizaţia de securitate socială datorată de angajator.

Există două feluri de planuri de împărţire a profitului.

Deferred PSP (planul de împărţire a profiturilor după o anumită perioadă de timp) este cel mai frecvent şi funcţionează astfel: sumele acumulate (capitalul şi dobânzile) sunt vărsate salariatului după un anumit număr de ani, la o anumită vârstă sau în funcţie de anumite evenimente (boli, invaliditate, pensie, plecarea din întreprindere, deces). Pentru celălalt tip de plan, Current PSP, beneficiile sunt vărsate direct angajaţilor, în bani ori în acţiuni ale societăţii, în fiecare an, după calcularea beneficiilor.

Sumele vărsate cu titlu de investiţii sunt supuse impozitului pe venituri. Plata impozitului este amânată până la data distribuirii.

În cazul plăţii anticipate, la cererea salariatului, el va plăti o taxă suplimentară de 10%.

Stock Bonus Plans (Planul de bonificare a salariaţilor cu acţiuni) funcţionează în aceleaşi condiţii ca precedentul plan descris, dar acţiunile oferite salariaţilor trebuie să fie numai la societatea unde lucrează. Există în jur de 1.000 de asemenea planuri.

Regimul fiscal al planurilor de opţiune asupra acţiunilor

Aceste planuri permit cointeresarea salariaţilor la destinul societăţii în care lucrează. Angajatorul oferă tuturor salariaţilor, sau numai anumitor salariaţi, opţiunea de a cumpăra, la un preţ stabilit şi pe o perioadă determinată, o cotă de acţiuni la societate. În general, preţul propus pentru cumpărarea de acţiuni este cel de pe piaţă la momentul acordării opţiunii.

Incentine Stock Options (ISO)

Pentru a beneficia de un regim fiscal favorabil, aceste planuri trebuie să îndeplinească un anumit număr de criterii. Ele nu pot fi propuse decât angajaţilor societăţii, pe baza unui program scris şi înregistrat, care indică numărul total de acţiuni care pot fi oferite şi angajaţii care pot beneficia.

Condiţiile de atribuire şi de cotare nu sunt în mod obligatoriu aceleaşi pentru toţi beneficiarii.

Planul trebuie să fie aprobat de acţionari cu douăsprezece luni înainte de aplicare. Valoarea acţiunilor oferite nu poate fi inferioară cursului acţiunilor la data acordării dreptului de opţiune.

Nici acordarea acestui drept, nici exercitarea lui nu sunt considerate operaţiuni impozabile. Numai în cazul revânzării acţiunilor este evaluată situaţia fiscală a beneficiarului opţiunii.

Dreptul la opţiune trebuie exercitat într-un termen de 10 ani.

În principiu, opţiunile nu sunt transferabile, cu excepţia cazurilor de deces sau de divorţ.

Non Qualified Stock Options (NSO)

Acest plan poate fi oferit nu numai propriilor salariaţi, ci şi celor care lucrează cu societatea (parteneri, furnizori).

Condiţiile de atribuire, perioada de ridicare a opţiunilor, preţul acţiunilor şi valoarea maximală a opţiunii oferite nu sunt supuse condiţiilor de la planul anterior.

Numărul total de acţiuni al acestui plan face obiectul aprobării consiliului de administrare şi adunării generale, dar nu sunt supuse aprobării acţionarilor.

Dacă au valoare de piaţă constantă, ele sunt supuse impozitării în momentul acordării opţiunii. În caz contrar, diferenţa realizată în momentul exercitării opţiunii este supusă impozitului pe venituri (39,6%). În momentul vânzării, suma obţinută în plus este supusă impozitului pe plusvaloare, care variază între 18% şi 28%, în funcţie de durata deţinerii valorilor.

Employee Stock Purchase Plans

Poate fi oferit tuturor salariaţilor care au cel puţin doi ani vechime, lucrează peste douăzeci de ore pe săptămână sau mai mult de cinci luni pe an.

Pentru a beneficia de un regim fiscal favorabil, planul trebuie:

să fie aprobat de acţionari cu douăsprezece luni înainte de adoptarea lui;

să nu fie propus salariaţilor care posedă 5% ori mai mult din capitalul societăţii ori din drepturile de vot;

să ofere tuturor salariaţilor aceleaşi drepturi;

să nu ofere unui salariat o sumă totală mai mare de 25.000 dolari pe an, această sumă fiind determinată în momentul exercitării opţiunii;

să propună acţiuni netransferabile, cu excepţia cazurilor de deces.

Durata de exercitare a opţiunii este de cinci ani dacă planul are ca valoare mai puţin de 85% din valoarea acţiunilor în momentul ridicării. Durata este de douăzeci şi şapte de luni, în alte cazuri.

Contribuţia salariatului la acest plan se realizează prin deducerea din salariul său şi este utilizată în cumpărarea de acţiuni în urma ofertelor speciale.

Nici ofertarea, nici ridicarea opţiunilor nu sunt considerate ca fiind operaţiuni impozabile şi nu se plăteşte impozit înainte de vânzarea activelor. Regimul fiscal a acestor opţiuni este comparabil cu cel din cadrul planului de încurajare a opţiunilor; diferenţa constă în faptul că valoarea opţiunii poate fi inferioară cursului acţiunilor în momentul exercitării opţiunii, lucru care nu este posibil în cadrul planului pentru stimularea opţiunii (ISO).

Dacă opţiunile nu au fost acordate cu o reducere şi au fost vândute după doi ani de la oferirea lor şi la cel mult un an de la ridicarea lor, salariatul beneficiază de un regim fiscal favorabil: el plăteşte impozitul pe plusvaloare numai pe diferenţa dintre preţul de vânzare al acţiunilor şi preţul la care au fost oferite.

În celelalte cazuri, o parte din plusvaloare este supusă impozitului pe venituri.

 

3.6. Suedia

În 1975, Confederaţia generală a muncii din Suedia solicita crearea fondurilor colective ale salariaţilor, fonduri de investiţii controlate de către salariaţi şi destinate cumpărării de acţiuni la societăţile private.

În 1984 au fost create cinci fonduri regionale, fiecare fiind condus de un consiliu de administraţie cu nouă membri, dintre care cinci fiind reprezentanţi ai sindicatelor. Aceste fonduri sunt alimentate din contribuţia de 20% din beneficiul net de la un anumit nivel şi din cotizaţia patronală de 0,2% din masa salarială.

Aceste fonduri au funcţionat până în anul 1992.

 

3.7. Ungaria

Programul de participare a angajaţilor la drepturile de proprietate (ESOP)

Conform Legii 44/1992 şi modificărilor aduse prin Legea 43/1993, salariaţii societăţilor cu răspundere limitată, înregistrate în Ungaria, pot să cumpere acţiuni sau părţi sociale deţinute de stat la societatea comercială la care aceştia lucrează.

Legea nu are nici o restricţie cu privire la mărimea părţii care poate fi deţinută de salariaţi şi pentru acest scop pot fi folosite şi bonurile de compensaţie (despăgubire). Un comitet format din trei membri, autorizat de către salariaţi, negociază cu proprietarii condiţiile vânzării sau condiţiile de împrumut (credit) de la o instituţie financiară, acţionând în numele salariaţilor, în toate problemele privitoare la schimbarea dreptului de proprietate.

Programul ESOP poate lua fiinţă când cel puţin 30% din salariaţi sunt de acord, aprobă contractul de asociere şi aleg organul de administrare. ESOP îşi poate asigura sursele necesare plăţii preţului de cumpărare prin “Creditul existenţial”, “Creditul de privatizare”, eventual cu plata în rate. Perioada de plată poate fi de cel puţin 15 ani, cu o perioadă de graţie de trei ani. Profiturile (dividendele) provenite din proprietăţile dobândite prin credite sau plătite în rate vor fi puse, în mod obligatoriu, la dispoziţie pentru plata debitelor scadente.

Există facilităţi de scutire de impozite, prin neimpozarea acţiunilor/părţilor sociale în cazul reinvestirii parţiale a veniturilor nete sau aplicarea unor cote mai mici ale impozitului pe cifra de afaceri.

 

 

4. SISTEMUL MEBO ÎN ROMÂNIA

Sistemul acţionariatului salariaţilor în România, a fost introdus prin Legea nr. 77/1994* cu privire la asociaţiile salariaţilor şi membrilor conducerii societăţilor comerciale care se privatizează adoptă sistemul MEBO (Management Employee Buy-Out), care este o tehnică particulară de cumpărare prin negociere directă a unui pachet, de regulă majoritar de acţiuni ale unei societăţi comerciale, de către o asociaţie a salariaţilor şi membrilor conducerii acesteia, constituită în acest scop.

Dar mai înainte, în anul 1992, a fost adoptată prin Legea nr. 114 Ordonanţa nr. 10, care reglementează exercitarea dreptului deţinătorilor de certificate de proprietate de a le schimba pe acţiuni ale societăţilor comerciale care se privatizează. Se prevede că la societăţile comerciale mici, ale căror acţiuni sunt cumpărate în întregime de către salariaţii lor, este permisă folosirea de către aceştia a tuturor certificatelor de proprietate pe care le deţin, în limita a 30% din capitalul social. Membrii conducerii societăţilor comerciale şi salariaţii se puteau organiza în asociaţii având ca unic scop asigurarea suportului financiar şi organizarea cumpărării acţiunilor, conform reglementărilor din dreptul civil şi dreptul comercial.

Pactele de acţionariat rezultă din acordul liber de voinţă al părţilor, legea nereglementând forma juridică pe care ele trebuie să o îmbrace.

Legea nr. 77/1994 şi Normele metodologice pentru aplicarea acesteia adoptate prin H.G. nr. 264/1995 au reglementat pe larg sistemul de privatizare MEBO, modalitatea de aplicare şi facilităţile acordate de el.

Astfel, pentru a putea deveni acţionar la propria întreprindere, salariaţii şi membrii conducerii trebuie să constituie o singură asociaţie cu cel puţin 30% din numărul total al salariaţilor, dintre aceştia putând face parte:

a) salariaţii societăţii cu contract de muncă încheiat pe durată nedeterminată, cu program de lucru normal sau cel puţin o jumătate de normă;

b) membrii conducerii societăţii comerciale, în componenţa definită de art. 76 din Legea nr. 58/1991, sau managerul societăţii comerciale, definit de art. 3 lit. b din Legea nr. 66/1993 privind contractul de management;

c) foştii salariaţi ai societăţii comerciale;

d) pensionarii care au avut ultimul loc de muncă la societatea comercială;

e) producătorii agricoli, persoane fizice, care se află în relaţii contractuale, de furnizori sau beneficiari, cu societatea comercială agro-industrială care se privatizează.

Primele patru categorii de persoane enumerate mai sus puteau face parte dintr-o singură asociaţie. Pentru a beneficia de aceste reglementări, foştii salariaţi trebuie să fi lucrat cel puţin un an în respectiva societate şi să nu li se fi desfăcut contractul de muncă din motive imputabile lor.

Lista cu persoanele care pot face parte din asociaţie trebuia afişată la sediul societăţii care se privatizează, cu 15 zile înainte de convocarea adunării generale constitutive.

Asociaţia, conform art. 29 din Legea nr. 77/1994, poate dobândi acţiunile societăţii comerciale, astfel:

1. în numele acelora dintre membrii săi care au subscris acţiuni şi care le achită individual, folosind următoarele modalităţi:

plata în numerar;

schimbul certificatelor de proprietate.

2. în numele tuturor membrilor săi, grupaţi în asociaţie, dobândind acţiuni care iniţial nu sunt distribuite individual, utilizând în acest scop:

plata în rate, facilitată de Fondul Proprietăţii de Stat;

credite contractate de asociaţie.

Acţiunile subscrise şi achitate integral individual sunt transmise în baza unei cereri de subscriere completată şi semnată de fiecare membru al asociaţiei.

Celelalte acţiuni, dobândite colectiv, sunt transmise membrilor asociaţiei imediat după achitare, dacă statutul asociaţiei nu prevede altfel. În acest caz, membrii asociaţiei aveau drept de vot în adunarea generală a acţionarilor societăţii comerciale, corespunzător numărului de acţiuni achitate.

Acţiunile dobândite cu ajutorul Fondului Proprietăţii de Stat sau cu credite contractate de asociaţie puteau fi utilizate pentru a garanta creditele luate, fiind înregistrate în numele acesteia şi distribuite treptat membrilor asociaţiei, corespunzător cu sumele achitate pentru plata ratelor sau rambursarea creditelor.

Asociaţia va exercita, în adunarea generală a acţionarilor societăţii, dreptul de vot corespunzător acţiunilor deţinute, după cum este prevăzut în statut.

Dividendele distribuite de societate pentru acţiunile cumpărate cu ajutorul creditelor vor fi în mod obligatoriu lăsate pentru acoperirea acestora.

Acţiunile sunt nominative şi se puteau transmite conform statutului. Acţiunile cumpărate de către asociaţie în rate se transmit cu drept de preemţiune pentru membrii asociaţiei, în condiţiile stabilite de adunarea generală.

În cazul în care membrii asociaţiei nu îşi exercită dreptul la preemţiune, în termen de 30 de zile de la data ofertei, acţiunile pot fi vândute în următoarea ordine de preferinţă:

a) noilor angajaţi care devin membri ai asociaţiei;

b) altor salariaţi ai societăţii care nu sunt încă membri ai asociaţiei, cu aprobarea adunării generale.

Adunarea generală este cea care aprobă programul de distribuire a acţiunilor, potrivit criteriilor stabilite prin statut şi opţiunilor fiecărui membru al asociaţiei.

Criteriile pot fi stabilite în raport de:

a) vechimea în societate;

b) funcţia ocupată în societate;

c) salarii şi alte condiţii stabilite de asociaţie.

Legea nr.77/1994 a fost abrogată prin O.U.G. nr. 881/1997 care reglementează regimul actual al acţionariatului salariaţilor.

Conform reglementării în vigoare, în cadrul unei societăţi comerciale se pot constitui una sau mai multe asociaţii, formate din:

a) salariaţi ai respectivei societăţi şi/sau pensionari cu ultimul loc de muncă la aceasta;

b) membri ai consiliului de administraţie şi salariaţi.

Pot face parte dintr-o singură asociaţie următoarele categorii de salariaţi:

a) salariaţii societăţii, cu contract individual de muncă încheiat pe durată nedeterminată;

b) salariaţii societăţii cu contract individual de muncă încheiat pe durată determinată, cu program de lucru normal sau cel puţin o jumătate de normă.

Asociaţia este o persoană juridică de drept privat, fără scop lucrativ, constituită din persoanele enumerate mai sus, în scopul dobândirii de acţiuni emise de societăţile comerciale.

Asociaţia poate dobândi acţiuni emise de societate prin utilizarea următoarelor modalităţi de plată:

a) plata în rate, cu avans achitat din surse proprii; avansul este minimum 20% din preţul de oferă; plăţile se eşalonează pe un termen de 3-5 ani de la data închirierii contractului de vânzare-cumpărare, cu dobândă de 10%;

b) plata în rate, cu avans minim de 20% din preţul de oferă, achitat din sume obţinute prin credit contractat cu o bancă, la dobânda pieţii; plăţile se eşalonează pe un termen de 3-5 ani de la data încheierii contractului de vânzare-cumpărare, la care se aplică o dobândă de 10%;

c) plata integrală.

Vânzarea se face la preţul pieţei, în baza raportului dintre cerere şi ofertă.

Dividendele aferente acţiunilor dobândite de o asociaţie, în condiţiile O.U.G. nr. 88/1997, sunt neimpozitate pe durata executării contractului. Veniturile astfel obţinute se transferă asociaţiei şi se utilizează exclusiv pentru plata ratelor, a dobânzilor şi pentru rambursarea creditelor contractate de asociaţii pentru cumpărarea de acţiuni.

Dacă unii membri ai asociaţiei nu achită avansul aferent acţiunilor dobândite sau următoarele rate, aceştia vor pune la dispoziţia asociaţiei aceste acţiuni în vederea redistribuirii lor în cadrul asociaţiei.

În cazul în care o asociaţie nu plăteşte, la scadenţă, două rate succesive, contractul de vânzare-cumpărare este de drept reziliat, iar acţiunile pot fi vândute de către Fondul Proprietăţii de Stat altei asociaţii, constituită în cadrul aceleiaşi societăţi comerciale, sau unei persoane fizice sau juridice de drept privat, română sau străină.

Facilităţile financiare acordate cumpărătorului iniţial se menţin numai dacă cumpărătorul este o altă asociaţie. În cazul cumpărării acţiunilor de către o persoană fizică sau juridică, de drept privat, română sau străină, preţul acestora se achită integral.

Acţiunile sunt transmise membrilor asociaţiei numai după plata integrală a preţului.

Acţiunile cumpărate cu plata în rate se constituie gaj asupra acestora până la plata lor şi pot fi utilizate pentru a garanta creditele contractate.

Acţiunile dobândite astfel se înscriu în registrul acţionarilor societăţii comerciale. Asociaţia va figura în registrul acţionarilor şi se va înscrie în Registrul comerţului, la poziţia “Acţionari”, până la plata integrală a preţului, având drept de vot în adunarea generală a acţionarilor.

Fără să absolutizăm primatul acestei metode de privatizare asupra celorlalte metode de privatizare – licitaţia, oferta publică de acţiuni, vânzarea de active ş.a. – putem afirma că, în condiţiile României, MEBO rămâne o metodă de privatizare deopotrivă incitantă şi eficientă.

 

5. OPINII PRO ŞI CONTRA VIZÂND ACŢIONARIATUL SALARIAŢILOR

 

(1) ROBERT OAKESHOTT, expert al “Know-How Fund”:

“Suntem aici, la Oxford, la a patra Conferinţă internaţională consacrată dobândirii şi administrării proprietăţii companiilor de către manageri şi salariaţi, pentru a promova această metodă de privatizare. Multe lucruri bune, chiar senzaţionale s-au întâmplat în acest domeniu în ultimii ani. Am în vedere, în special, ecoul stârnit de această metodă în ţările din Estul Europei, iar de un an rezultatele incitante care se anunţă în România ca urmare a unei excelente colaborări între “Know-How Fund” şi Agenţia Naţională pentru Privatizare. Sigur, ştiu bine că schemele de privatizare tip “MEBO” sau “ESOP” nu pot oferi soluţii minune nicăieri, pentru dificilele probleme economice, dar tot la fel de sigur simt că ele pot oferi o multitudine de şanse în plus. Iar această apreciere a mea se bazează pe schimbările radicale înregistrate în scurt timp după aplicarea acestor metode într-un şir de companii de renume, aflate la un moment dat în situaţii dificile: “NFC” şi “BAXI” din Marea Britanie, “Carl Zeiss” – Germania, “Welrton Steel Co.” – S.U.A. ş.a.

Filozofia acestei metode de privatizare creează o disponibilitate aparte din partea managerilor şi a salariaţilor, deveniţi acţionari, pentru valorificarea ideilor tehnice, organizatorice, manoperiale, de marketing ş.a. în interesul companiei cărora le aparţin. Din ce în ce mai mult, oamenii de afaceri se conving că acel capitalism dur, aşezat doar pe direcţia dictatului patronului şi al câtorva manageri, nu este peste tot eficient. E timpul unei schimbări fundamentale de optică în administrarea companiilor. Mai mulţi acţionari, mai mulţi capitalişti creează şanse mai mari pentru afaceri sănătoase, profitabile pentru lungă durată.”

 

(2) SIMON CARTER, şeful Grupului executiv de la “BAXI PARTNERSHIP”, Preston:

“Azi suntem o firmă puternică, dar puteam să fim doborâţi în lumea concurenţei. Din studiile noastre rezultă că noi controlăm peste 50 la sută din producţia britanică de aparate de încălzit. După cumpărarea acţiunilor de către manageri şi salariaţi am recurs la o nouă organizare. Am promovat aşa-zisele grupe de lucru sau dacă vreţi “centrele de profit” în care fiecare ştie ce are de făcut. Au fost stabilite criterii de performanţă pe ansamblul grupei, dar şi pe fiecare salariat. Avem în vedere calitatea, productivitatea, consumul de materiale, consumul de energie şi chiar şi disciplina. Acţionarul care este şi salariat, chiar dacă nu toţi salariaţii sunt acţionari, se interesează şi de aprecierea pe piaţă a produsului pe care-l fabrică. Recoltăm astfel mii şi mii de opinii, de observaţii privind produsele noastre, care pot deveni puncte de pornire pentru iniţiative tehnologice sau de marketing.

O întrebare firească: ce fac sindicatele în aceste condiţii? Logica e simplă. Prin excelenţă sindicatele au avut în istorie drept obiective ale luptei creşterea salariilor, condiţiile de muncă, odihnă, sănătate. Acum ele sunt puse în faţa unei realităţi complet schimbate. Ca acţionar şi sindicalist eşti pus în situaţia nu numai de a cere la infinit, chiar şi lucruri imposibile, ci şi de a da. Ele sunt implicate în acţiuni de creştere a salariilor, dar şi de asigurarea productivităţii corespunzătoare, de reducere a costurilor. Altfel totul e demagogie. Mai mult, oamenii înţeleg că important e nu numai locul de muncă de azi, ci şi cel de mâine, pentru el şi, de ce nu, şi pentru copiii lui. Aşa cum se întâmplă de decenii în şir în Japonia şi rezultatele se văd. Aşa că salariaţii-acţionari înţeleg bine că nu tot ce se câştigă trebuie consumat. O parte trebuie să reinvestim. Circa 25 la sută din profitul nostru este reinvestit în tehnologie şi cercetare. Ne gândim chiar la includerea a 

1-2 reprezentanţi sindicali şi în consiliul de administraţie. Negociem o singură dată pe an toate problemele de muncă şi salarii. Stabilim drepturi pentru toţi, dar şi răspunderi. La negocierile cu sindicatele nu se promite, nu se urmăreşte protejarea în sine a forţei de muncă, asigurarea locului de muncă, ci se urmăreşte garantarea utilizării eficiente a forţei de muncă, asigurarea condiţiilor pentru ca aceasta să fie folosită eficient şi să realizeze produse de calitate. Vedeţi schimbarea de optică? Practic urmărim alinierea intereselor muncitorilor sindicatelor, managerilor, acţionarilor şi ale clienţilor”.

 

(3) EDUARD SUNDERS, fondatorul firmei “Allied Plywood” – S.U.A.:

“Firma mea este profilată pe exploatarea şi prelucrarea lemnului. Ea există de peste patruzeci de ani. Primele decenii din existenţa firmei au fost favorabile unui curs pozitiv aproape continuu. A urmat o perioadă de stagnare de câţiva ani şi, apoi din anii ’80 o fază de declin. Sigur că suprasaturarea pieţei a fost o explicaţie. Dar în aceeaşi perioadă alte firme similare s-au menţinut prospere. Aşa că am hotărât să vând societatea managerilor şi salariaţilor. Eu îmi păstrez doar un pachet de 10 la sută din acţiuni. De patru ani de când s-a trecut la această nouă schemă de administrare, trebuie să recunosc că înregistrăm din nou evoluţii pozitive. A fost stopată scăderea numărului de salariaţi şi profitul a crescut an de an. În concluzie, aveţi în faţă un om care vă poate confirma că mai mulţi manageri direct interesaţi în creşterea profitului şi mai mulţi acţionari înseamnă, de fapt, mai mulţi capitalişti şi mai multe interese care merg spre aceeaşi direcţie. Adică spre creşterea profitului. Filozofia nouă a companiei noastre are două componente: 1) interesele şi pretenţiile clientului nostru se află întotdeauna pe primul loc; 2) vezi prima regulă.” 

 

(4) IAN TAYLOR, membru în parlamentul britanic (Partidul Conservator): 

“Aici, unii au avansat curajos ideea că MEBO, cu toate variantele sale, ar fi o metodă de privatizare de factură social-democrată. Nu mă grăbesc să-i contrazic. Reţineţi însă câteva lucruri practice înainte de a vă pronunţa. În primul rând, că în Marea Britanie metoda este promovată de Partidul Conservator şi nu uşor. Au fost dispute lungi şi aprinse tocmai cu cei care, după logica celor care susţin ideea de mai sus, ar fi trebuit să aibă el iniţiativa – Partidul Laburist. Or, cred că nici dv. şi nici prietenii mei n-ar putea vreodată să mă acuze că am înclinaţii spre socialism, nici măcar cel de culoare roz, cum am mai spus. În al doilea rând, reţineţi că metoda nu este un compromis cu capitalismul, cu rigorile economiei de piaţă, ci, dimpotrivă, aplicarea ei dă o mai mare flexibilitate şi o mai mare şansă de reuşită în lumea concurenţei. În sfârşit, nu cred că un om care scoate bani din buzunar pentru a-şi cumpăra acţiuni sau, mai apoi, bagă mai puţini bani în buzunar pentru că MEBO impune un respect anume pentru investiţii, deci, nu cred că un asemenea om ar putea spune că e un socialist sau un social-democrat. El, pur şi simplu vrea să devină acţionar şi să se implice în acest pasionant şi dur joc al concurenţei. Aceasta ne face să credem că MEBO are o mare perspectivă.” 

 

(5) JESUS M. HERRASTI, preşedintele grupului “MONDRAGON” – Spania:

“În grupul nostru există societăţi care funcţionează după principiile MEBO şi ESOP de peste 20 de ani. Deosebit de important mi se pare perceperea serioasă pe care o fac acţionarii-salariaţi în legătură cu fenomenele complexe ale administrării unei societăţi în economia capitalistă. Piaţa nu iartă. Ea dă la o parte, fără milă, pe cei slabi, ca şi pe cei lipsiţi de răspunderea lucrului în perspectivă. Pentru a stăvili un curent populist care a prins contur la un moment dat, am decis, împreună cu toţi acţionarii, să fixăm pentru o lungă perioadă, două limite pentru distribuirea profitului sub formă de dividende: una minimă, de 10 la sută şi una maximă de 20 la sută. În acest mod am ajuns să facem investiţii serioase pentru dezvoltare, dar şi investiţii pentru salariaţii-acţionari. Chiar dacă uneori este mai dificilă, mai anevoioasă, administrarea grupului în acest sistem participativ oferă şansa de a găsi soluţii mai bune pentru orice problemă.” 

 

(6) PHILIP MAYO, expert al “Know-How Fund”: 

“Aş dori să fac o precizare. Am înţeles că există motive pentru care în România se doreşte la momentul acesta aplicarea MEBO numai la întreprinderile de dimensiuni mici şi mijlocii. Dar trebuie să spun, şi probabil că domnul Sălăgean va confirma aceasta, că în Vest nu există această restricţie. Compania de la care vin eu şi în privatizarea căreia am avut un anumit rol, nu poate fi considerată după nici un standard ca fiind o întreprindere mică. La momentul acesta, compania NFC are peste 30 de mii de salariaţi. Iar o altă companie care este privatizată prin MEBO este a patra companie producătoare de oţel din Statele Unite. Este o companie producătoare a oţelului din Ohio – Statele Unite – şi are în jur de 6.000 de salariaţi. Şi a devenit proprietatea conducerii şi a salariaţilor, prin utilizarea acestei metode de cumpărare în urmă cu trei ani şi jumătate. Ceea ce de fapt vreau să subliniez este că nu este nevoie să restricţionaţi aplicarea acestei metode numai la întreprinderile mici şi mijlocii; ea poate fi aplicată cu succces şi la întreprinderile mai mari. Şi principala condiţie pentru ca această metodă să funcţioneze este dorinţa salariaţilor şi a conducerii de a cumpăra întreprinderea.”

 

(7) ANTHONY MARTIN, expert al “Know-How Fund”:

“În privatizările ce au avut loc în Marea Britanie, de-a lungul timpului, milioane de salariaţi au cumpărat acţiuni. În 1971 existau 3 milioane de deţinători de acţiuni individuali. Acum sunt 11 milioane de deţinători, dintr-un total de circa 40 milioane de acţiuni.

În procente, 25-30 la sută din populaţia adultă a Marii Britanii deţine acţiuni. E o cifră foarte mare. Sindicatele britanice susţin că ar avea 8 milioane de membri. Eu am spus că sunt 11 milioane de acţionari. Concluzia: cum vedeţi, în Marea Britanie există mai mulţi acţionari decât membri de sindicat.

Se creează şi probleme în parlament cu această măsură, unii parlamentari consideră că prin promovarea MEBO se creează pericolul scăderii activităţii companiilor recent privatizate. Părerea mea este că nu măsura este periculoasă şi nu ea trebuie criticată, ci guvernul – pentru motivul că nu a luat suficiente măsuri pentru a fixa o strategie în acest domeniu şi a asigura succesul pe termen lung al acestor companii privatizate.

Aceste trusturi ale salariaţilor, prevăzute de legislaţia engleză, nu au fost suficient folosite pentru cumpărarea în comun de acţiuni. Sfatul meu către români este să folosiţi metoda de privatizare MEBO în cele mai diferite forme ale ei. Sigur, ea este o metodă eficientă, dar pentru aceasta va trebui să explicaţi salariaţilor de ce trebuie să se privatizeze, deci de ce trebuie să fie ei acţionari, care trebuie să fie relaţia lor cu grupul managerial, de ce valoarea acţiunilor s-ar putea să crească sau să scadă. De asemenea, va trebui să utilizaţi acele metode de conducere care să implice şi să educe pe salariaţi pentru a participa efectiv şi permanent cu idei la sistemul managerial, pe care ei trebuie să-l accepte ca fiind în interesul lor. Dar apoi lăsaţi-i pe salariaţi să se conducă în afaceri în calitatea lor de acţionari.”

 

(8) Opiniile domnului CONSTANTIN SĂVOIU, economist, membru în staff-ul preşedintelui francez, Jacques Chirac: 

- Gaullismul consideră că proprietatea, libera întreprindere, jocul pieţei sunt singurele principii care fac să funcţioneze o economie. În acelaşi timp noi milităm pentru un liberalism responsabil, un liberalism adaptat prin norma adecvată la nevoile societăţii, prin intervenţii suple ale puterii publice. Dincolo de aceasta, se impune să se instaureze o nouă stare de spirit în sânul întreprinderilor franceze. Vechea opoziţie dintre capital şi muncă, atât de confortabile din punct de vedere intelectual, trebuie să dispară. Capitalul şi munca trebuie, dimpotrivă, să concure la dezvoltarea întreprinderii. Participarea urmăreşte tocmai să răspundă nevoii oamenilor de a-şi asuma responsabilităţi, de a face întreprinderea mai umană, ţinând cont de necesităţile sociale. Ideea este că în acest fel fiecare salariat ia cunoştinţă de comunitatea de interese care îl leagă de întreprinderea sa. Aceasta trebuie considerată nu ca un loc de înfruntări inutile, ci ca un loc al solidarităţii, unde dialogul şi emulaţia sunt posibile, unde salariaţii pot să se informeze şi să-şi exprime gândurile. La această realizare îi îndemnăm pe francezi. Este o finalitate politică fondată pe încredere în om.

- Ce rol joacă privatizarea în strategia politicii de participare?

- Dacă urmărim primele 25 mari întreprinderi franceze, implicarea statului este încă considerabilă în sectoare care îi surprind pe observatorii economici străini. Modernizarea economiei nu face decât să accentueze concurenţa şi ştim bine că dacă o întreprindere de stat inspiră o aparentă încredere, în schimb constrângerea birocraţiei n-a permis niciodată dezvoltarea spiritului de iniţiativă, ceea ce defavorizează evident progresul economic şi social. Transformarea societăţilor naţionale în societăţi anonime pe acţiuni permite cedarea acestora salariaţilor, deci intereselor private, care au ca obiectiv progresul întreprinderii prin îmbunătăţirea productivităţii sale. Capitalurile degajate prin aceste privatizări vor servi la redresarea situaţiei economice în Franţa, prin reducerea cu prioritate a datoriilor interne şi externe. Participarea va permite reprezentarea cetăţenilor acţionari în instanţele deliberative, ca şi prezenţa obligatorie a salariaţilor proprietari în consiliile de administraţie, acordând o mai bună protecţie acţionarilor minoritari. Privatizarea nu trebuie, însă, să fie sinonimă cu sacrificarea serviciului public, care este de neînlocuit. Activităţile respective vor fi concepute astfel încât căutarea rentabilităţii să nu constituie o frână. Misiunea statului este de a permite tuturor francezilor să acceadă la infrastructurile indispensabile. Întreprinderile cu caracter monopolist, cum ar fi cele de transport, energie şi telecomunicaţii, vor fi deschise concurenţei private. În acest cadru capitalul lor va putea fi deschis, în mod progresiv, acţionarilor externi. Locatarii apartamentelor de stat vor avea mari posibilităţi de acces la proprietate. Sumele încasate din vânzarea locuinţelor vor fi atribuite organismelor gestionare în vederea finanţării programelor de reabilitare, de izolare fonică, de protecţie a mediului înconjurător, de construcţii noi. 

…Participarea în întreprinderi înseamnă un efort general permanent pentru a face ca toţi cei ce lucrează să fie interesaţi de rezultatele muncii lor şi beneficiari ai dezvoltării întreprinderilor. Ideea de a transforma salariaţii unei întreprinderi în asociaţi îşi are originea în promisiunea pe care generalul de Gaulle a făcut-o în anul 1948 minerilor din Saint-Etienne. Astăzi, când ideologia comunistă din Est s-a prăbuşit, participarea, definită ca o cale de mijloc între colectivism şi capitalism, este necesară mai mult ca oricând. Până acum dezvoltarea parteneriatului s-a caracterizat mai ales prin aspectul său pur financiar. Cointeresarea, acţionariatul popular şi al salariaţilor, participarea la rezultatele întreprinderii constituie principalele forme de participare realizate concret. În schimb, cel de-al doilea aspect, care se referă la participarea la organele de gestionare a întreprinderii, n-a fost niciodată serios activat. Practic, participarea la organele de gestiune se poate realiza pe două căi. Prima constă în alegerea de reprezentanţi în consiliul de administraţie, cea de a doua în desemnarea unui acţionar salariat ca administrator. Ordonanţele din 1986 au introdus în Codul comercial un mecanism de alegeri şi măsuri destinate dezvoltării acţionariatului salariaţilor. Cu toate acestea, traducerea în fapt nu este la înălţimea speranţelor promotorilor lor. Noi considerăm că a venit timpul să relansăm participarea salariaţilor la gestionarea întreprinderii lor. În acest scop am lansat două legi. Cea dintâi prevede posibilitatea participării acţionarilor salariaţi în consiliul de administraţie sau în consiliul de supraveghere al societăţilor anonime. În acelaşi timp, dacă salariaţii reprezintă peste 10% din capital, Adunarea generală nu mai poate lua poziţie asupra reprezentării sau nereprezentării acţionarilor salariaţi în consiliul de supraveghere. Cea de a doua lege creează obligaţia, pentru întreprinderile cu peste 500 de salariaţi, de a alege în consiliul de supraveghere membri din rândul personalului salariat. Totuşi, întreprinderile pot fi scutite de această obligaţie, transformându-se în societăţi anonime. Prin aceste două legi se doreşte relansarea participării, deci instaurarea noilor relaţii sociale bazate pe responsabilitatea tuturor.”

(9) Opiniile domnului JAMES SMITH, director de cercetare al United Steelworkers of Amercia, AFL-CIO:

“Înainte ca sindicatul nostru să înceapă conducerea cumpărărilor de companii în întregime de către angajaţi, cele mai multe dintre achiziţionările din Statele Unite erau conduse de manageri. Ele erau “Management-led Employee Buyout” sau “MEBO”. Tot prea adesea eforturile de achiziţionare conduse de management nu au avut susţinere reală din partea muncitorilor. Uneori muncitorii erau înţelepţi că nu susţineau achiziţionarea, dar alteori greşeau, dar, în oricare din cazuri, fără susţinere din partea muncitorilor, de obicei achiziţionările eşuau.

De obicei, muncitorii nu susţineau achiziţionarea pentru că nu credeau că managerii intenţionau în mod cinstit să deţină compania pentru angajaţi. Suspectau că în final angajaţii ar putea fi proprietarii companiei doar cu numele, iar controlul real şi cea mai mare parte a profiturilor s-ar fi îndreptat spre manageri. De fapt, asta se întâmpla în multe cazuri la începtutul ESOP. Însă, făcând din ESOP parte a contractelor de muncă, sindicatele au scos din mister detaliile programelor. Muncitorii puteau afla tot ce doreau să ştie înainte de a decide dacă va fi o cumpărare de către angajaţi sau nu. Dacă majoritatea vota pentru asta, era mult mai probabil că ei ar fi susţinut compania cu munca şi ideile lor. Astfel, politica USWA privind cumpărarea de către angajaţi a întprinderilor a pornit cu principiul că un ESOP trebuie să fie aprobat de votul majorităţii membrilor afectaţi şi să fie înscris în contractul de muncă. Alte linii directoare ale politicii USWA privind proprietatea angajaţilor conţine următoarele:

Deţinerea acţiunilor: toţi angajaţii, incluzând şi muncitorii şi managerii, şi muncitorii vechi şi cei mai noi, trebuie să se asocieze la deţinerea acţiunilor pe o bază corectă. Acest punct este discutat în detaliu mai jos.

Analiza financiară: studii riguroase, făcute fie de Departamentul de Cercetare al Sindicatului, fie de consilieri calificaţi în probleme de investiţii, preced orice negocieri în vederea cumpărării companiei. Angajaţii pot cunoaşte cât de amănunţit este posibil riscurile fiecărei afaceri în parte înainte de a lua o decizie.

Conducerea combinată: în timpul în care împrumutul originar pentru cumpărarea întreprinderii este achitat, Consiliul de Administraţie (Board of Directors) care angajează şi supraveghează managerii de vârf trebuie să fie tripartit. De obicei, are un număr egal de reprezentanţi ai sindicatului şi ai managerilor, şi un al treilea grup de directori independenţi, care sunt numiţi prin acord mutual între sindicat şi management. După ce împrumutul originar este achitat, angajaţii îşi aleg Consiliul de Administraţie prin orice metodă doresc.

Drepturile angajatului-proprietar: angajaţii trebuie să primească toate dările de seamă ale acţionarilor şi să li se permită participarea şi luarea de cuvânt la întrunirile acţionarilor. Desigur, ei trebuie, de asemenea, să aibă dreptul de a aproba prin vot, corespunzător acţiunilor deţinute, chestiunile importante care afectează viitorul companiei. Membrilor Consiliului de Administraţie ESOP ar trebui să li se solicite să declare acţiunile pentru care nu sunt acceptate ordine, proporţional cu împărţirea de voturi a acţiunilor pentru care votează angajaţii.

Pensiile: deţinerea de către angajaţi a acţiunilor nu trebuie să fie folosită ca un substitut pentru un program adecvat şi fundamentat de pensii.

Management participativ: conducerea întrprinderilor este prea importantă pentru a fi lăsată numai pe seama managementului. Acesta este în mod special vital în cazul întreprinderilor deţinute de angajaţi unde muncitorii devin repede nemulţumiţi de tradiţionalii manageri autoritari. 

Şcolarizarea: programe de calificare trebuie prevăzute de companiile ESOP astfel încât angajaţii să poată înţelege şi să participe din plin la rolul lor de proprietari, precum şi de muncitori.

Din toate aceste linii directoare ale politicii USWA, cel mai decisiv în câştigarea susţinerii din partea muncitorilor este conceptul unui sistem corect de împărţire a proprietăţii acţiunilor în companie. În multe cazuri, managerii de vârf, deşi puţini la număr, cred că sunt îndreptăţiţi la recompense mai mari decât muncitorii datorită calităţilor lor speciale, cunoştinţelor, contractelor sociale cu clienţi şi bancheri etc.

Dacă aceşti factori justifică moral recompense mai mari sau nu, ei pot da foarte bine unor manageri la vârf puteri de negociere deosebite. Nu numai că ei se aşteaptă la salarii mai mari, dar aceşti manageri de vârf se aşteaptă, de asemenea, să primească, inechitabil, cantităţi mari din acţiunile companiei. Am găsit aceasta în mod special adevărat când mari împrumuturi bancare erau necesare; uneori bănci care nu ar fi împrumutat bani sindicatului erau doritoare să dea împrumuturile datorită talentului anumitor manageri.

Sindicatul nostru a tratat această situaţie negociind pentru manageri contracte specifice de angajare cu cotă parte la profit sau cotă parte la creştere, decât să le dea, inechitabil, o parte mai mare din acţiunile companiei deţinută de angajaţi. Astfel, ei nu primesc recompense speciale numai datorită poziţiei lor. Însă, dacă afacerea prosperă sub conducerea lor, vor primi o bonificaţie în funcţie de gradul de reuşită. Condiţiile acestui fel de contracte sunt detaliate şi explicate tuturor angajaţilor înainte de a vota programul de achiziţionare. Dacă muncitorii consideră că baremul de bonificare al managerilor este prea generos, ei ar putea vota “NU”, până ce acesta se schimbă.

La achiziţionările conduse de USWA există, de obicei, o oarecare creştere a productivităţii pentru perioada imediat următoare cumpărării. Probabil că aceasta se datorează sentimentului că, în oarecare măsură, lucrezi pentru tine. Totuşi, dacă nu au loc alte schimbări în relaţiile dintre manageri şi muncitori, epoca iniţială a “bunelor sentimente” într-un ESOP se risipeşte curând. Pentru a menţine o îmbunătăţire permanentă a productivităţii unui grup de angajaţi, experienţa USWA arată că trebuie să se schimbe însăşi sociologia locului de muncă.

Tradiţionala relaţie “stăpân-slugă” dintre manageri şi muncitori în cadrul proceselor de producţie trebuie să lase loc unui parteneriat în care toţi, muncitori şi manageri, au putinţa de a câştiga respectul pentru contribuţia lor individuală de cunoştinţe, capacitate şi efort fizic şi mental. Toţi angajaţii trebuie să înceapă să lucreze cu mintea, chiar dacă unii execută şi muncă fizică. În fapt, un muncitor nu pare să ofere mai mult din el însuşi îndeletnicirii sale decât ar oferi altfel, doar pentru că acum există câteva părţi ale acţiunilor companiei în contul ESOP al muncitorilor. Fără îndoială, achiziţionarea creează condiţiile în care managerii şi muncitorii pot fiecare să înceapă să gândească mai mult la interesele comune şi mai puţin la statutul lor social de superiori sau inferiori.

Dacă managementul de vârf şi sindicatul acţionează decisiv, imediat după cumpărarea companiei, pentru a crea structuri comune de luare a deciziilor în care muncitori şi manageri se pot concentra asupra intereselor comune de siguranţă, calitatea produselor, ambianţa de muncă şi funcţionarea eficientă – muncitori şi manageri pot începe formarea unui parteneriat la locul de muncă. Dacă managerii la vârf şi sindicatul încurajează un astfel de parteneriat, o permanentă schimbare spre o productivitate mai înaltă poate avea loc. În practică, este uşor să vorbeşti despre schimbare, dar este greu de înfăptuit. Mulţi manageri şi-au construit propria imagine asupra capacităţilor de constrângere, intimida sau manipula muncitorii. A deveni partener cu muncitorii “inferiori” poate distruge multe din simbolurile statutului personal pe care aceştia s-au zbătut să-l dobândească. Aceste persoane se simt bine în cadrul relaţiilor tradiţionale şi încearcă o adevărată durere dacă sunt forţaţi să renunţe la ele.

Similar, mulţi lideri sindicali din Statele Unite şi-au făurit propria imagine despre capacităţile lor de luptă de clasă non-violentă. Simţul lor de autoapreciere este înrudit cu abilitatea lor în apărarea muncitorilor abuzaţi de exploatarea stăpânilor lacomi. Ca şi managerii conştienţi de statutul lor personal, aceşti sindicalişti tradiţionali se simt bine cu lucrurile fiind aşa cum sunt şi nesiguri de avantajele oricărei schimbări spre un parteneriat cu adversarii lor obişnuiţi. Datorită acestui conflict cu egoismul lor înţeles psihic, ori managerii ori liderii sindicali pot sabota eforturile de introducerea a sistemelor de parteneriat, fie prin acţiuni conştiente, fie prin comportament obişnuit subconştient.

Conceptul de parteneriat va fi totuşi susţinut cu entuziasm de cei mai mulţi muncitori individuali care au ocazia de a participa la el. Cu ajutorul lor, o conducere la vârf devotată a sindicatului şi managementului au o şansă de a înfăptui schimbarea. În cele mai bune circumstanţe ei vor face greşeli, însă au nevoie să înveţe să aibă răbdare unii cu alţii în timp ce sunt angajaţi în discuţii cinstite şi obiective despre propriile lor greşeli, precum şi despre cele ale partenerilor lor.

Am observat că, în special, în companiile mari este esenţial să se folosească serviciile unui consultant obiectiv, din afară, cu oarecare specializare în tehnicile relaţiilor noi de muncă. Pentru a fi eficient, consultantul trebuie, de asemenea, să înţeleagă atât pe manageri, cât şi pe liderii de sindicat şi să respecte responsabilităţile amândurora. O astfel de persoană poate ajuta la schiţarea tipurilor de echipe comune şi a altor activităţi care sunt necesare pentru iniţierea parteneriatului la locul de muncă. El poate repera sabotajul când acesta se produce, aşa încât liderii managementului sau ai sindicatului pot lua măsuri corespunzătoare.

Consultantul poate ajuta managementul de vârf să convingă managerii la nivel mijlociu că prestigiul real derivă din conducerea eficientă şi nu din dominarea muncitorilor şi că statutul personal real vine din câştigarea respectului celorlalţi prin cunoştinţele şi munca ta – nu prin constrângerea celorlalţi şi pretinderea respectului. În sfârşit, un expert consultant poate ajuta liderii sindicali ai atelierelor de la bază să înveţe că ţelul sindicatului de a crea un standard de viaţă mai înalt poate fi obţinut numai printr-o productivitate crescută combinată cu practici de muncă mai sigure: că un serviciu important de a deveni liberi să se conducă singuri dacă doresc să o facă şi că rolul unui bun administrator include conducerea sa către propria realizare la potenţial maxim. Există standarde psihice ale existenţei care sunt la fel de importante ca standardele materiale.

Sindicatul nostru consideră că rezultatul final al parteneriatului la locul de muncă ar fi sistemele de producţie în care managementul participativ este regulă mai degrabă decât excepţie. În asemenea sisteme, multe din activităţile tradiţionale ale managementului de importanţă mijlocie ar fi ori abandonate, ori făcute de muncitori, lăsând timp managerilor de tip nou să devină profesori şi lideri în căutarea unei calităţi mai înalte a metodelor mai sigure, a productivităţii crescute şi a noilor produse pentru pieţele în schimbare. Cu alte cuvinte, credem că scopul este convertirea comunităţii atelierului de bază în ceea ce filozoful englez Hobhouse numea o “…societate auto-guvernată de persoane care se auto-guvernează”.Companiile aflate în proprietatea angajaţilor vor trebui să fie lideri în experimentele pentru atingerea acestui scop.”

  

(10) Opiniile d-lui NICOLAE ULM SPINEANU – economist:

“Prin noul model, dificultăţile vor fi şi mai mari, întrucât ceea ce ar urma să li se ofere acestora ar fi nişte pachete minoritare de acţiuni, într-un sistem în care restul acţionarilor s-ar ridica la câteva zeci de mii de persoane cu interese pe termen scurt. În al doilea rând, una din dificultăţile procesului este lipsa de capital autohton şi de concentrare a acestuia. Sistemul propus de guvern nu rezolvă această problemă, o agravează, deoarece încearcă să sterilizeze acumulările deja realizate, aducându-se într-o situaţie mai proastă decât cea pe care am avut-o până în prezent. Au existat dificultăţi în ceea ce priveşte evaluarea certificatului şi evaluarea acţiunilor. Prin introducerea unui sistem mixt de cupoane şi certificate, aceste dificultăţi vor fi încă şi mai mari, iar schimbul se va realiza la valori total întâmplătoare şi artificiale. Nu văd nici măcar un impediment care să fie depăşit prin noul model, care nu provoacă decât neîncredere.

În al doilea rând, cred că s-a preferat această reevaluare combinată cu un surplus de acoperire care să crească tentaţia, în lipsa unei pieţe secundare a titlurilor de valoare pe care le vom vehicula. Dar s-ar putea ca tocmai aceasta să se transforme într-un viciu al necesităţii pe care ai declanşat-o. De ce? Pentru că în lipsa unei pieţe secundare care să aibă exerciţiu, vom ajunge la un fel de capitalism popular, aşa cum mai spuneam şi altă dată, care nu-şi va atinge scopul în sine, deoarece problema este că trebuie să ajungem la actul managerial. Pentru că, nefiind acum posesor de acţiuni şi considerându-mă ca factor de decizie, dacă mergem la structura Legii 31, eu devin şi responsabil asupra deciziilor pe care le ia altcineva şi pe care nu îl pot controla, deoarece 16 milioane de acţionari nu pot controla volumul de întreprinderi privatizate. Important este ca milioanele de acţionari să poată crea societăţi de investiţii, pe deasupra fiind nevoie şi de o piaţă despre care nici nu s-a discutat. Aceste pieţe neutralizează interesele, acoperindu-le în volum de acţiuni. Capătă secţiuni de drept de decizie, din ei se constituie adunarea acţionarilor. Ba, mai mult, se previzionează apariţia pieţei secundare a pieţei oficiale a titlurilor de valoare, bursa în sine. Apoi, nu s-a făcut nimic pentru a se explica faptul că, totuşi, calitatea de acţionar nu cumpără locul şi valoarea locului de muncă. Acţionarul ar putea să ajungă şomer, dar să rămână acţionar – acesta este un statut care trebuie explicat. Nu se va realiza privatizarea dacă nu duce la schimbarea comportamentului. Dacă nu, urmează o cădere economică prin neapariţia fenomenului de concretizare a raportului cu locul de muncă şi a raportului de angajat acţionar. De aceea, e foarte important acest fenomen pe perioada privatizării şi, mai ales, pe perioada post-privatizării. Or, aici nu s-a spus nimic şi nu s-a discutat nimic.”

 

(11) Opiniile d-lui DAVID WHEATCROFT, director reprezentant al salariaţilor la “Chesterfield Transport”, Marea Britanie:

Domnul David Wheatcroft, director la “Chesterfield Transport” societate privatizată în anul 1990 prin metoda MEBO, la iniţiativa sindicatului, consideră că această metodă îmbină armonios diferite opţiuni politice: “Politicienii cu vederi liberale privesc MEBO cu ochi buni, deoarece constituie o modalitate de diminuare a rolului pe care îl are statul în economie. Social-democraţii, la rândul lor, sprijină acest proces, fiind satisfăcuţi de faptul că, prin această metodă, salariaţii pot avea un cuvânt de spus în conducerea unei firme.

Muncitorii optează pentru privatizarea prin această metodă, deoarece le oferă o mai mare siguranţă a locurilor de muncă şi se pot implica în procesul decizional.

Proprietarii care doresc să renunţe la o afacere au posibilitatea să o facă fără a fi nevoiţi să vândă întreprinderea unui concurent.

Numeroşi economişti au ajuns la concluzia că, de multe ori, salariaţii au o vedere mai de perspectivă asupra dezvoltării firmei decât nişte proprietari care au achiziţionat-o numai în scopul obţinerii unui profit imediat.”

